
observationis Amores, Arx Amatoria, Remedia Amoris, Tristia 
et Epistulae ex Ponto. 

Forsitan a me petas cur Ovidii carmina amatoria tan- 
tum attigerim. Nempe nolui hanc dissertationem longius 
protendere ; quod certe fecissem, si me orpnibus Ovidii 
operibus applicavissem. Igitur ex illis operibus aliquid 
eligere debui, quod tractarem. Cur autem carmina 
amatoria potissimum elegerim breviter dicam. 

Cum mihi in animo esset quaerere quomodo Ovidius 
homines et res observaverit et descripserit, nihil mihi 
aptius visum est ad meum propositum exsequendum 
quam carmina amatoria diligenter scrutari, cum ea sint 
veritatis et observationis ceteris Ovidii carminibus multo 
pleniora. Sed jam opportunum videtur summatim dicere 
quis fructus ex singulis illis carminibus, quod ad meum 
consilium spectat, capi possit. 

Amores. —■ Si Ottoni Ribbeck * credendum est, scho : 
lam tantum et rhetoricam redolent Ovidii Amores. Docti 
quidem viri judicium non plane probo. Etenim in 
Amoribus et rhetoricam et locos communes et imitationes 
inveniri posse non negaverim * ; ceterum contendo 
multa in eis ex observatione et cotidiano vitae usu 
adhibita fuisse. Nam si Ovidius, ex adulescentia vixdum 
egressus quo tempore Amores scribebat, memoriae suae 
et doctrinae admodum recenti, ut fieri solet, inserviebat, 
attamen non ex libris solum amavit ; et, ut erat amoris 
jam non rudis, non ex libris solum, sed ex animo suo 

1 0. Ribbeck, Geschichte der rbmischen Dichtwng, Stuttgart, 48S9. T. II, 
p. 229... er mehr nach Buchern als nach dem Leben gescbildert hat ; p. 232... 
so hat man den Eindruck einer nahezu vollstandigen Sammlung erotischer 
Gemeinplatze, einer Encyclopadie oder Paliistra des Amor, etc... 

2 De bac r£ profuit legere G. Kaibel : Philodemi Gadarensis epigrammata. 
Ind. Sch. Greiswalri, 1885. Quo in opore Ovidium a Philodemo non nihil pendere 
demonstratur. 



quae jam expertus erat sincere et dilucide versibus 
expressit. 

Flcroidcs. — In FFeroidibm non multa certe reperi 
quibus mea opinio inniteretur. Quae tamen non erunt 
mihi neglegendae. Nam, si pauca habent e vita et obser- 
vatione proprie expressa, cum ex graecis exemplaribus 
assidue versatis haustae sint, in iis saltem animadverti 
potest lectioni non nihil addidisse observationem, ita ut 
non jarn in illo opere Heroidas tales agnoscas quales 
graeci poetae pinxerint, sed feminas illis pares et similes 
quas Ovidius cotidie Romae videre soleret \ 

An Amatoria. — Artem Amatoriam mihi magnam 

rerum ad meum propositum pertinentium copiam allatu- 

ram esse eo suspicari licet, quod illud opus, ut ipse 

Ovidius afiirmat, « usu moveatur » : 

Usus opus movet hoc : vati parete perito ; 

Vera canam. 

A. Am. f, 29. 

Vera igitur in illo opere quae sunt investigabo. Nimi- 
rum illic poeta contraxit quidquid per vitae s-uae jam 
grande spatium (erat enim tum unum et quadraginta 
annos natus) de amore et apud alios homines observa- 
verat et ipse per se expertus erat. Id autem eo acu- 
tiore ingenio fecit quod ejus animus non jam juvenili 
libidinum ardore laborabat \ 

Rcmedia Amoris. — Hoc opus, quod fieri potest ut 

1 De ea re pauca dixit M. Pieri : Qaaestiones ad P. Ovidii Nasonis epistulas 
Heroidum, Massiliae, 1895. Cf. in primis p. 26-27. 

2 Cf. A Reichart : Die sittliche Lebensanschauung des P. Ovidius Naso, Post- 
dam, 1867 ; p. 12 : Man bedenke dass Ovid zur Zeit der Herausgabe des Liebes- 
kunst in 41 Lebensjahr stand, und mit seiner dritten Frau die glucklichste Ehe 
fuhrte ; langst war er aus der personlichen Beziehung zu den in diesem Werke 
geschilderten Kreisen getreten, und hielt bei seiner Arbeit nur den gesiohts- 
punckt des Kunstlers und Moralisten fest. 

minoris momenti esse existimes, si ejus brevitatem con- 
sideraveris, a me plurimi aestimari fateor.- Etenim non 
veri simile est quam sit rebus et sententiis refertum e 
vitae usu sumptis. Quid sit iri amore malum et ridicu- 
lum ironice, ut Ovidium decet, ibi monstratur. Itaque 
haud scio an opusculum illud, quod intra octingentos 
versus continetur, sapidius et locupletius ceteris Ovidii 
libris merito judicetur. 

Medicamina faciei. — Fragmentum perquam breve, 
cui titulus est Medicamina faciei paucissima tantum mihi 
suppeditavit. 

Restat ut dicam quo ordine hanc dissertationem expli- 
caverim. 

Cum in omnibus illis Ovidii carminibus primum 
locum obtineant feminae, incipiam ab eis. Primum igitur 
de feminis, tum de rebus quae ad feminarum vitam 
pertinent, postea de amatoribus, denique de ipso amore 
disseram. 



DE FEMINIS 



Quae sint Ovidianae feminae. — Primum inqui- 
rendum est quod feminarum genus Ovidius in amatoriis 
carminibus depinxerit. 

In illis carminibus plerumque agitur de libertinis, 
graeca natione oriundis, quae neque meretrices sunt neque 
nuptae. Attamen de meretricibus et de nuptis nonnulla 
Ovidius scripsit, quae jam nunc breviter exponam. 

De meretricibus. — De feminis quae proprie mere- 
trices dicuntur pauca invenio. 

In Amorum libro I, x, 21 sqq. dominam suam poeta 
objurgat quod pejor sit meretrice, cum sponte sua faciat 
quae illa facit coacta : 

Stat meretrix certo cuivis mercabilis aere, 

Et miseras jusso corpore quaerit opes. 
Devovet imperium tamen haec lenonis avari, 
Et quod vos facitis sponte, coacta facit. 
Alio loco in meretricum artes invehitur, quas sacri- 
legas vocat : 

Non mihi sacrilegas meretricum ut persequar artes 
Cum totidem linguis sint satis ora decem. 

A. Am. I, 435, 



— 10 — 

Igitur parum curat Ovidius de feminis quae meretrices 
proprie dicuntur, quas contemnit ut mercabiles. 

De nuptis et de matrimonio. — Non dubitandum 
est quin Ovidio non semel in Amoribus res sit cum 
nuptis. Vocabulo « vir » videtur interdum designari 
maritus, exempli gratia : 

Vir tuus est epulas nobis aditurus easdem. 

Am. I, im, 1, sqq. 
Quanquam fieri potest ut illic « viro » significetur 
amator. Est tamen ubi de nupta sine dubio quaestio sit, 
cum poeta verbis « uxor » et « maritus » utatur : 
Ille potest vacuo furari litore arenas, . 
Uxorem stulti si quis amare potest. 

Am. II, xix, 45. 
Quid mihi cum facili, quid cum lenone marito ? 

fd. ibid. 57. 

in me timet illa maritum. 

Am. III, vni, 63. 

De matrimonio autem quid sentiat Ovidius videamus. 

Novimus eum uxores tres habuisse, quarum duas 
repudiayit (cf. Trist. IV, x, 69 sqq.). Quanquam cum tertia 
conjunctissime vixit, tamen suspicari licet eum plurima in 
matrimonio incommoda pertulisse. Non igitur mirum est 
si de matrimonio et de uxoribus paululum maledixerit. 

Lites inter maritos et uxores saepe fieri contendit : 

Lite fugent nuptaeque viros, nuptasque mariti, 

Inque vicem credant res sibi semper agi. 
Hoc decet uxores ; dos est uxoria lites. 

/1. .4w.ll, 153. 

Talia cum scriberet, quae sibi ipsi acciderant, ut opinor, 

recordabatur. Cur autem uxores a maritis parum amentur, 
^causam aperit : 

Hoc est uxores quod non patiatur amari : 
Conveniunt illas, cum voluere, viri. 

A. Am. III, 585. 

Decere etiam ait uxores a maritis custodiri, ironice, 
ut puto : 

Nupta virum timeat ; rata sit custodia nuptae. 
Hoc decet, hoc leges jusque pudorque jubent. 

A. Am. III, 613. 
In summa, non immerito animadvertit 0. Ribbeck 
Ovidium de matrimonio eadem sentire quae Menander 
in comoediis 1 . Nos autem addemus uxores male audire 
apud Ovidium, non solum quod Menandrum ille secutus 
sit, sed etiam quod suarum ipse uxorum meminerit. 

De vocabulo « puella ». — Attamen vere dici potest 
Ovidium pro nihilo habere qualis sit feminarum de qui- 
bus agat conditio. Qualescumque illae sunt, sive innup- 
tae, sive nuptae, eas designare solet uno eodemque 
vocabulo « puella ». Quo vocabulo latine ab eo exprimi- 
tur quod gallice dicere solemus « jeune femme. » 

Ut exemplis utar, Helenam, Menelai uxorem, puellam 
nuncupat : 

Quid nisi consilio est usa puella tuo? 

,4. Am. II, 368. 
Penelopen quoque, jam tum Ulixis uxorem, puellam 
tamen appellat : 

Certe ego quae fueram, te discedente, puella, 
Protinus ut venias, facta videbor anus. 

11 er. I, 115. 

1 0. Ribbeck, Gesch. der rom. Dicht. T. II, p. 2&i : Die Ehe gilt ihm wie der 
Menandrischen Komoxlie als ein Zustand philisterhafter Langweiligkeit. 

Ceterum hujus verbi talis significatio non in Ovidio 
tantum invenitur. Etenim apud Horatium hoc lego : 

vos o pueri et puellae 

Jam virum expertae. 

Hor. Carm. III, xiv, 10. 
et apud Propertium : 

Hic (Romae) genus infidum nuptarum ; hic nulla puella 
Nec fida Evadne, nec pia Penelope. 

Prop. III, xm, 23. 
Hoc animadverso, nunc quibus coloribus iiias puellas 
depinxerit Ovidius consideremus. Primum quae ad corpo- 
ris habitum pertinent, deinde quae ad indolem et mores 
scrutabimur. 

De puellarum corporis habitu. — Quid pulchri sit in 
feminei corporis lineamentis, absque voluptatis conside- 
ratione, parum curavit Ovidius. Fieri poterit ut mihi 
vix consentias, si hos versus leges : 

Ut stetit ante oculos posito velamine nostros, 

In toto nusquam corpore mehda fuit. 
Quos umeros, quales vidi tetigique lacertos ! 

Forma papillarum quam fuit apta premi ! 
Quam castigato planus sub pectore venter ! 
Quantum et quale latus ! quam juvenale femur ! 

Am. I, v, 17, sqq. 
Sed, si totum hujus elegiae contextum consideraveris, 
protinus animadvertes illos versus cupidinis vehementiam 
multo magis quam formae corporis meram admirationem 
spirare. Et illa etiam cupidinis vehementia forsitan parum 
sincera sit, siquidem, ut Georgius Kaibel affirmat (quod, 
fateor, veri simile est), a hunc locum ad Philodemi 
exemplum Ovidius instituit » \ 

1 G. Kaibel, Philod. Gad. epigr., p. XVII. 

Femineum corpus. eo modo quo amator, non quo pin- 
gendi vel fingendi artifex amat, Ovidius amavit. Id autem 
inde patet quod opusculum de medicaminibus faciei com- 
posuit, quo deciaratur ab eo magni aestimari fucata illa 
corporis ornamenta quae genuinam et naturalem pulchri- 
ludinem corrumpunt, ideoque ab artificibus contemni 
soient. 

Quanquam pauca de corpore femineo apud Ovidium 
exstant, tamen ei longioris staturae puellas placuisse ex 
his versibus manifestum est : 

Longa decensque fuit ; longa decensque manet. 

Am. III, iii, 8. 
Tu quia tam longa es, veteres heroidas aequas. 

Am. II, iv, 33. 

De vultu femineo. — Communia esse et e medio 
sumpta primum videntur quae de puellarum vultu Ovi- 
dius edidit. Scilicet nullum verbum invenias quo unius 
inter ceteras dilectae puellae vultus designari videatur. 
Omnium autem plerumque describuntur vultus, ut fieri 
apud multos poetas solet, candido simul et roseo colore 
distincti, exempli gratia : 

Candida candorem roseo suffusa rubore. 

Am. III, iii, 5. 
Verba alba ora, ora rubore picta, purpureus pudor et 
alia similia legenti saepe occurrunt. Quae sunt sane 
publici juris. 

At. contra quam sincerum et vivum sonant versus, 
in quibus de risu agitur ! Nempe e vivo expressam esse 
quis neget eximiam hanc ridentis puellae effigiem : 

Sint modici rictus, parvaeque utrimque lacunae, 
Et summos dentes ima labella tegant. 

A. Am. III, 283. 

Ovidius enim plane intellexit quantum ad puellarum 
pulchritudinem valeret ridendi ratio. Hos tantum versus 
lege, quibus vix usquam reperias facetiarum et delicati 
salis pleniores : 

Nec sua perpetuo contendant ilia risu, 
Sed leve nescio quid femineumque sonet ! 

Est quae perverso distorqueat ora cachinno ; 
Cum risu quassa est altera, flere putes. 

Illa sonat raucum atque inamabile ; ridet 
Ut rudit a scabra turpis asella mola. 

A. Am. III, 285 sqq. 

Ut risu fieri modo formosus, modo turpis vultus 
potest, ita ira et superbia semper corrumpitur : 

Vos quoque si media speculum spectetis in ira, 
Cognoscat faciem vix satis ulla suam ; 

Nec minus in vultu damnosa superbia vestro. 
Comibus est oculis alliciendus amor. 

A. Am. III, 507 sqq. 

Ocuiis, aut potius « ocellis, » ut plerumque scribit, 
adjunxit Ovidius quaedam epitheta sane vivida et digna 
quae hic laudentur : 

limis subrisit ocellis. 

Am. III, i, 33. 
Risit, et argutis quiddam promisit ocellis. 

Am. III, u, 83. 

Argutos habuit : radiant ut sidus ocelli. 

Am. III, in, 9. 
Mollibus est oculis. 

liem. Am. 340. 
Puellae quae amat vultui nescio quid mite et tenerum 
addi solet. Quod cum acute observavisset Ovidius, elegiae 

Musani describens, eam feliciler dixit vullum amantn 
habere. (Am. III, i, 9). 

Denique ne omiltamus versus quibus Ovidius puellas 
docere voluit quo medicamine uli deberent ad vultum 
suum nilidiorem et leviorem faciendum ; non quia magni 
pretii sunt, sed quia per eos compertum habemus qua 
cura poeta ad minimas res sese applicaverit : 

Scitis et inducta candorem quaerere creta. 

Sanguine quae vero non rubet, arte rubet. 
Arte superciiii confinia nuda repletis, 

Parvaque sinceras velat aluta genas. 
Nec pudor est oculos tenui signare favilla, 

Vel prope te nato, lucide Cydne, croco. 

A.Am. III, 199, sqq. 

Illa autem medicamina quam turpia et nauseosa esse 
possint alio loco vivide et facete monstravit. Quod fit si 
flmator in thalamum ex improviso penetraverit, cum puella 
in conlinendo ora sua illis medicaminibus occupatur : 

Tum quoque, compositis cum conlinit ora venenis, 
Ad dominae vultus (nec pudor obstet !) eas : 

Pyxidas invenies et rerum mille colores, 
Et fluere in tepidos oesypa lapsa sinus. 

Illa tuas redolent, Phineu, medicamina mensas ; 
Non semel hinc stomacho nausea facta meo est. 

Hem. Am. 351, sqq. 

Quapropter iila accuratissime a puella celanda sunt, 
si placere ei cordi est : 

Non tamen expositas mensa deprendat amator 
Pyxidas : ars faciem dissimulata juvat. 

Quem non oflendat toto faex inlita vultu, 
Cum fluit in tepidos pondere lapsa sinus ? 

Oesypa quid redolent, quamvis mittatur Athenis 

Demptus ab immundo vellere sucus ovis ? 
Nec coram mixtas cervae sumpsisse medullas 

Nec coram dentes defricuisse probem. 
Ista dabunt formam, sed erunt deformia visu, 
Multaque dum fiunt turpia, facta placent. 

A. Am. III, 209 sqq. 
Ut de vultu concludamus, Ovidium dicemus quaedam 
attulisse satis trita et communia, nonnulla tamen, in 
primis cum de vultus lineamentis in animi aflfectibus 
exprimendis tractat, et bene observavisse et convenienter 
descripsisse. 

De coma et de capillorum ornatu. — De coma et 
de capillorum ornatu multi exstant apud Ovidium versus 
quos neglegere opportunum est. Hos dico quos paene in- 
numerabiles apud omnes latmos poetas reperias, et qui 
pertinent ad capillos vel propter luctum demissos, vel 
propter dolorem et -iram laniatos. In quibus nihil est 
proprie Ovidianum. 

Attamen non eum fugit quantum posset ad puellarum 
formam illustrandam capillorum ornatus, quippe qui de 
variis ponendae comae rationibus fusius scripserit : 
Longa probat facies capitis discrimina puri : 

Sic erat ornatis Laodamia comis. 
Exiguum summa nodum sibi fronte relinqui, 

Ut pateant aures, ora rotunda volunt. 
Alterius crines umero jactentur utroque : 
Talis es adsumpta, Phoebe canore, lyra. 
Altera succinctae religetur more Dianae, 
Ut solet attonitas cum petit illa feras. 
Huic decet inflatos laxe jacuisse capillos ; 
Illa sit adstrictis impedienda comis. 



— 17 — 

Hanc placet ornari testudine Cyllenea ; 

Sustineat simiies fluctibus illa sinus. 
Sed neque ramosa numerabis in ilice glandes, 

Nec quot apes Hyblae, nec quot in Alpe ferae, 
Nec mihi tot positus numero compendere fas est. 

Adjicit ornatus proxima quaeque dies. 

A.Am. 111, 137-152. 

His profecto versibus perspicere licet quam assidue 
Ovidius in fabulis versetur, cum, de capillorum ornatu 
scribens, in suam memoriam revocet aut heroidas, ut 
Laodamiam, aut deos ut Phoebum et Dianam. Illa vero 
nomina commemorando, res cotidie a se observatas, sed 
quae humiliorem ad fingenda carmina materiem suppe- 
ditarent tantum insignire cupiebat. Res autem et fabulas 
ingeniose miscere, hoc est vere Ovidianum. 

Sed versus supra laudatos brevi commentario expli- 
care in rem erit. 

Ovidius octo comam ornandi rationes enumerat. Ut 
autem recte inteilegamus quales sint, mouumenta graeca 
vel romana oportet inspiciamus \ 

Noli mirari nos graecis monumentis uti ad ea expla- 
nanda quae romana sunt. Nempe Ovidius ipse, ut suos 
versus iliustraret, similitudinibus usus est quas ex graeco- 
rum artificum operibus assumpsit, cum Laodamiae, 
Apollinis, Dianae ornatum describeret. Deinde ex Grae- 
corum consuetudine et moribus Romam advectis evenit 
ut capillorum ornatus apud Romanos antea simplex 
multo magis varius et exquisitus Augusti temporibus 

1 Monumenta ad nostrum consilium apta invenimus in libris qui sequun- 
tur : Daremberg et Saglio, Dictionnaire des Antiquites, article Coma. — 
L. Heuzey, Les figurines antiques de terre cnite du musee du Louvre, Paris, 
1883. — M. Collignon, Histoire de la Sculpture Grecque, 2vol., Paris, 1892-1897. 
— S. Reinach, Rdpertoire de la statuaire grecque et romaine, 2 tomes en 3 vol. 
Paris, 1897-1898. 

' Dautreiner. — 2. 

fieret. Denique graecae sunt pleraeque feminae quarum 
ad usum et oblectamentum carmina amatoria Ovidius 
composuit. 

Nunc ad ipsos Ovidii versus veniamus. 

1° Longa probat facies capitis discrimina puri ; 
Sic erat orjiatis Laodamia comis. 
Cui facies longa est, ei expedit comam sine ullo 
capitis ornamento (caput purum) in duas partes discri- 
mine, id est linea medios capillos scindente, dividi. 
Talem autem ornatum, qui virgines et puellas pudicas 
decet, multa monumenta praebent. Inler quae vide non- 
nullas Tanagraeas figuras (Heuzey, /?(/., ant.pl. 25, pl. 32), 
Amazonas (Reinach, ll&p. I, p. 486, iig. 2, 3, 4 ; 
p. 487, fig. 1, 3), Venerem quoque illam Meliam (Colli- 
gnon, Sculpt. (//•., II, p. 472). Talis fuit sine dubio Romae 
matronarum ornatus, ut apparet ex feminea figura quae 
Porcia appellatur (l)irt. d. Artt., art. Coma, fig. 1847). 
2° Exiguum summa nodum sibi fronte relinqui,* 
Ut pateant aures, ora rotunda volunt. 

Qualis sit ille comae habitus haud diflicile est inteile- 
gere. Verum non multa inveni monumenta in quibus 
illum adspicere possis. Nodus quidem in fronte non 
rarus est, sed is est plerumque ut descriptioni Ovidianae 
minime respondeat. 

Haud infrequens est nodus in fronte in Apoliinis 
simulacris. Vide Apollinem dictum « du Belvedere » 
(Collignon, Sculpt. yr., II, p. 317, flg. 16t), et eodem in 
libro duo insignia Apollinis capita (id. ibid., p. 456 et 
457, fig. 237 et 238). Nodum quoque in fronte habent 
omnes Veneris statuae quae delineatae sunt apud Reinach, 
Itep. I, p. 174. Pueri quoque et genii capillorum nodum 
in fronte praeferre solent (cf. Reinach, Mp. I, p. 439). 

Confer etiam iiguram quamdam Cyrenaicam apud Heuzey, 
fiy. ant., pl. 45, flg. 2. Sed omnium illorum capitum 
aures aut totae aut aliqua ex parte crinibus operiuntur. 
Patere autem aures videntur in statua Veneris Oxionensi 
quae est apud Reinach, R6p. I, p. 348, fig. 4. Sed ante 
omnes cum versibus Ovidii congruit quaedam figura quae 
invenitur apud Dar. et Sagl. D. d. A. art. Coma, fig. 
1824. In qua capilli summa fronte in nodum formantur ; 
os autem rotundum est, et aures totae patent. 

3° Alterius crines umero jactentur utroque : 
Talis es adsumpta, Phoebe canore, lyra. 
Nobis Ovidius ipse declarat quibus monumentis hi 
versus iilustrari possint. Igitur Apollinis citharoedi simu- 
lacra consideremus. Quae non sunt rara. Plura scilicet 
inveniinus delineata apud Reinach, R6p. I, p. 254. Vide 
etiam Collignon, Sculpt. gr., I, p. 666 et 667, fig. 350 et 
351. Hanc comam ornandi rationem praebent et Veneris 
quaedam statuae (Reinach, R&p. I, p. 173, fig. 8 ; p. 174, 
fig. 8), et Musarum (Reinach, Rep. I, p. 178, fig, 6, 7, 8; 
p. 179, fig. 8). 

4° Altera succinctae religetur more Dianae, 
Ut solet attonitas cum petit illa feras. 
Dianae succinctae et venationi paratae imagines vulgo 
notae sunt. Ante aiias celeberrima est Diana illa quae 
dicitur Versaliensis, cujus coma in posteriore capite reli^ 
gatur (cf. Reinach, Rtp. I, p. 143, fig. 4, 5, 6). Cui 
comparari possunt nonnulla alia ejusdem deae simulacra ; 
(Reinach, R6p. II, p. 311, iig. 1, 3 ; p. 312, fig. 1, 2, 3). 

5° Huic decet intlatos laxe jacuisse capillos. 
Ejus ornandi comam rationis qua laxe, id est sine 
nodis et impedimentis capilli effusi jacent ita ut sint 
inflati, id est nullo modo compressi, specimina in monu- 

mentis non multa esse mihi visa sunt. Attamen vide 
cujusdam pueri effigiem (D. d. A. art Coma, fig. 1848), 
quae unum refert ex illis eiegantibus servis quibus uti 
Romae mos fuit eo jam tempore quo Ovidius vivebat. 
Hujus capilli laxe jacent, et tenui tantum vitta retinentur. 
Nonnulla vero graeca monumenta afferre licet in quibus 
feminarum capita illo ornatu quem Ovidius memorat 
commendantur. Sic enim dispositi sunt Demetros^ capilli 
in illo Eieusinio monumento quod videas apud Collignon, 
Sculpt. gr., II, p. 141, flg. 68 ; quocum conferre tibi 
licebit duas flguras apud Heuzey, fig. anl., pl. 18, fig. 4 ; 
pl. 18 bis , flg. 2. Sed nulla alia imagine melius illustrari 
posse Ovidii versum puto quam femineo illo capite ex 
marmore quod Collignon, Sculpl. gr., II, p. 455, fig. 236, 
attulit. Denique mentionem faciam puellae victricis quae 
est apud Reinach, Mp. I, p. 527, flg. 6. 

6° Illa sit adstrictis impedienda comis. 

Capillis laxe jacentibus adstrictae, id est nodis et vin- 
culis impeditae comae ab Ovidio opponuntur. Non unica 
autem est hujus ornatus species. Plures enim rationes 
sunt quibus crines adstringi et impediri possint, ut 
manifestum est ex monumentis : (cf. D. d. A. art. Coma, 
flg. 1858 a 1865). Illa autem monumenta romanarum 
Augustarum effigies praebent. Ex quo conjicere licet 
talem comae ornatum Romae sub principibus magno in 
honore fuisse. Non tamen credendum est illum a graecis 
feminis contemptum fuisse. Nam graecas feminas pluri- 
mum artiflcii in crinibus sic ornandis contulisse ex plu- 
ribus monumentis etiam apparet : (cf D. d. A. art. Coma, 
flg. 1827 k 1832). 

7° Hanc placet ornari testudine Cyllenea. 

Qualis sit ille ornatus ambigitur. Sunt qui existiment 

comarum positum quemdam in formam testudinis concin- 
natum hoc versu significari. Sic censet Georgius in suo 
lexico \ Sed mihi videtur « ornari testudine » non 
posse ita explanari. Malim conjicere de ornamento crini- 
bus infixo, et lyram vel testudinis ipsum dorsum imi- 
tante. Nullum vero inveni monumentum quo sive haec, 
sive illa opinio confirmaretur. 

8° Sustineat similes fluctibus illa sinus. 

Hujus versus sensum nemo est qui non plane intelle- 
gat. Crines undantes ita ut sinuosos fluctus imitentur 
cum in graecis, tum in romanis monumentis videre iicet. 
Et hic quidem capillorum ornatus antiquus est, cum 
inveniatur in veteribus simulacris quae Athenis, in Arce 
reperta sunt : (cf. Collignon, Sculpl. gr., I, p. 356, pl. 
VI). Sed inutile est antiquitatem et graeca monumenta 
scrutari. Tres enim liguras romanas videre poteris apud 
Dar. et Sagl. /). d. A. art. Coma, fig. 1857, 1866, 1867, 
quae tibi hujus ornatus insignia exempla praebebunt. 

Nunc, postquam Ovidii versus satis, ut opinor, expli- 
cavi, coeptum iter pergere instituam. 

Puellas male crinitas lepide irridet Ovidius narrando 
quid ipse aliquando viderit : 

Dictus eram subito cuidam venisse puellae; 

Turbida perversas induit illa comas. 
Hostibus eveniat tam foedi causa pudoris, 
Inque nurus Parthas dedecus illud eat ! 
Turpe pecus mutilum, turpis sine gramine campus, 
Et sine fronde frutex et sine crine caput. 

A. Am. III, 245 sqq. 

1 K. E. Georges : Lat.-Deutsches Handiccrterbuch . art. testudo : eine der 
Cithara ahnlicbe Haarfrisur. 

De arte comam tingendi, aut capillorum damna snp- 
plendi, quaedam scripsit Ovidius. Et id quidem satis 
ironice fecit, ut est ejus ingenium. Etenim puellam irridet 
cujus capilii propter nimiam eos tingendi curam tandem 
perierunt : 

Dicebam « medicare tuos desiste capillos ! » 
Tingere quam possis nunc tibi nulla coma est. 

Am. I, xiv, i. 
Jam oportebit illa crines emat e Germania missos : 

Nunc tibi captivos mittet Germania crines. 

Id. ibid. 45. 
Nec crines solum, sed etiam herbae ad canitiem infl- 
ciendam a Germania petebantur : 

Femina canitiem Germanis inficit herbis, 
Et melior vero quaeritur arte color. 

.4. Am. III, 163. 
Venire autem crines Romae ad aedes Herculis ex his 
versibus novimus : 

Femina procedit densissima crinibus emptis 

Proque suis alios efflcit aere suos. 
Nec pudor est emisse ; palam venire videmus 
Herculis ante oculos virgineumque chorum. 

ld. ibid. 165 sqq. 
Si jam ad capillorum colorem venimus, difficile est 
dicere quem potissimum colorem Ovidius magni aesti- 
maverit, cum clicat : 

Candida me capiet, capiet me flava puella, 

Est etiam in fusco grata colore Venus. 
Seu pendent nivea pulli cervice capilii, 

Leda fuit nigra conspicienda coma. 
Seu flavent, placuit croceis Aurora capillis. 

Am. II, iv, 39 sqq. 

Delectatur quoque his capillis qui neque atri sunt, ne- 
que aurei : 

Nec tanien ater erat, nec erat tamen aureus ille, 

Sed, quamvis neuter, mixtus uterque color. 
Quaiem ciivosae madidis in valiibus Idae 
Ardua derepto cortice cedrus habet. 

Am. I, xiv, 9 sqq. 
Elegans quidem et minime trita similitudo, quae unde 
venerit nescio, quae saltem apud ceteros latinos poetas 
nusquam inventa est \ 

Omitto adjectivorum turbam quae capillis conjunguntur, 
et quae communia sunt, ut longi, inculti, diffasi, demim, 
multaque alia hujus modi. 

De puellarum vestitu. — Quanquam Ovidius puellas 
vult esse quam cultissimas, tamen ab eis exposcit ut modum 
in vestitu servent, neve nimium caris vestibus induantur : 

Vos quoque non caris aures onerate lapillis 
Quos legit in viridi decolor Indus aqua. 

Nec prodite graves insuto vestibus auro! 
Per quas nos petitis, saepe fugatis, opes. 

Munditiis capimur. 

A. Am. III, 129 sqq. 

Nempe rectum et sanum illi erat judicium , elegan- 
tiaeque justa aestimatio. Neque etiam pretiosis ornamentis 
delectatur, ut sunt quae vocat « segmenta » purpura et 
auro intexta, quae femineis vestibus applicabantur ; nec 
Tyrio murice magno sumptu tincta vestimenta laudat : 
Quid de veste loquar? nec nunc segmenta requiro, 
Nec quae de Tyrio murice lana rubes. 

1 Cf. J. A. Washhietl, De aimililudinibus imaginibusque Gvidianis, p. 171. 

Cum tot prodierint pretio leviore colores, 
Quis furor est census corpore ferre suos ? 

A. Am. III, 169 sqq. 
Ceterum colores, dummodo pretio leviore sint, non 
parvi facit, cum contra ad eos per similitudines deflnien- 
dos plures eosdemque ingeniosos versus composuerit : 
Aeris ecce color, tum cum sine nubibus aer, 
Nec tepidus pluvias concitat Auster aquas ; 
Ecce tibi similis, quae quondam Phrixon et Hellen 

Diceris Inois eripuisse dolis ; 
Hic undas imitatur, habet quoque nomen ab undis ' : 

Crediderim nymphas hac ego veste tegi ; 
Ilie crocum simulat (croceo velatur amictu 
Roscida luciferos cum dea jungit equos) ; 
Hic Paphias myrtos, hic purpureas amethystos, 

Albentesve rosas, Threiciamve gruem ; 
Nec glandes, Amarylli, tuae, nec amygdala desunt, 

Et sua velieribus nomina cera dedit. 
Quot nova terra parit flores, cum vere tepenti 

Vitis agit gemmas pigraque fugit hiems, 
Lana tot aut plures sucos bibit. Elige certos ! 
Nam non conveniens omnibus omnis erit. 

A. Am. III, 173 sqq. 

De femineo incessu et gestu. — Nonnullis locis Ovi- 
dius testatur se puellarum incessum et gestum intellegenter 
observavisse ; et eos ad amorem virorum excitandum 
plurimum pollere haud immerito affirmat : 
Discite femineo corpora ferre gradu. 
Est et in incessu pars non contempta decoris ; 
Allicit ignotos ille fugatque viros. 

.4. Am. III, 298 sqq. 

1 Cf. Lucretium, I)e Nat. Rer. IV, 1119: thalassina vostis. 



- 25 — 

Non nescit et lepide dicit quantum differre possint 
inter se mulierfes incedendo : 

Haec movet arte latus tunicisque fluentibus auras 

Accipit, extensos fertque superba pedes. 
Illa veiut conjux Umbri rubicunda mariti 

Ambuiat, ingentes varica fertque gradus. 
Sed sit, ut in multis, modus hic quoque ; rusticus 
Motus, concesso mollior aiter erit. [alter 

A. Am. 301 sqq. 
Quanquam ultimo illo versu molliorem in incessu 
motum, ut est justo et eleganti judicio, exprobrat, ali- 
quam tamen mollitiem alio loco commendat, seque capi 
puella molliter incedente declarat : 
Molliter incedit ; motu capit... 

Am. II, iv, 23. 
et, paulo infra : 

Illa placet gestu numerosaque bracchia ducit 
Et tenerum molli torquet ab arte latus. 

Id. ibid. 29. 
Novissimi illi versus, ut vides, ad gestum et ad salta- 
tionem spectant. Nimirum saltatio Ovidio placet, puellas- 
que hortatur ut illius artis peritae sint. Itaque eis exemplo 
saltatrices proponit quae in scenis spectantur, quasque 
felicibus, ut opinor, verbis « artifices lateris » nominat : 
Quis dubitet quin scire velim saltare puellam, 

Ut moveat posito bracchia jussa mero ? 
Artifices lateris, scenae spectacula, amantur : 
Tantum mobilitas illa decoris habet ! 

A. Am. III, 349 sqq. 
Quibus cum versibus conferre licet hos qui sequuntur : 
Si vox est, canta ; si mollia bracchia, salta. 

A, Am. I, 595. 

Brachia saltantis, vocem mirare canentis. 

-4. Am. II, 305. 
Enervant animos citharae lotosque lyraeque, 
Et vox et numeris bracchia mota suis. 

Rem. Am. 763. 
Nec saltando tantum, sed etiam edendo gestus decor 
quaerendus est : 

Carpe cibos digitis; est quiddam gestus edendi, 
Ora nec immunda tota perungue manu. 

-■1. Am. III, 755. 
Nemo quidem cum Ovidio non consentire velit, cum 
profecto nauseam provocet spectacuium mulierum nimis 
ineleganter comedentium. 

Denique silentio praetermittere nolim quam jucunde 
poeta habilem puellae gestum notaverit, quae, priusquam 
tabellas signet, ore umido annuii gemmam tangit, ne cerae 
adhaereat; fingitur annulus loquens : 

Idem ego, ut arcanas possim signare tabellas, 

Neve tenax ceram siccaque gemma trahat, 
Umida formosae tangam prius ora pueliae. 

Am. II, xv, 15 sqq. 
De quo gestu Ovidius quicquam scribere profecto omi- 
sisset, si vel minimarum rerum, in quibus aliquid formosi 
sit, diligentem observatorem sese non praebuisset. 

De puellarum cultu. — De puellarum cultu facete 
Ovidius sic loquitur : 

Auferimur cultu : genimis auroque teguntur 
Omnia ; pars minima est ipsa puella sui. 

Hem. Am. 343. 

Illas enim puellas cujus habitum non flnxit, sed ex 
cotidiana observatione descripsit, cultissimas esse vidit. 

Multis autem locis apud eum vocabulum « cultus » inve- 
nies, sive substantivum est, sive adjectivum ; unde tibi 
clare apparebit cultam puellam ei ante oitines placere. 
Neque Ovidius hoc scribere voluisset quod scripsit Pro- 
pertius : 

Uni si qua placet, culta puella sat est, 

Prop. I, ii, 26. 

cum contra Virtutem ipsam cultam esse declaret : 

Ipsa quoque et cultu est et nomine femina Virtus. 

A. Am. III, 23. 
Nempe Ovidius solus inter romanos scriptores vitae 
cultum omnibus rebus anteposuit. At enim nonne et 
culti fuerunt et cultum amaverunt et Catullus, et Tibul- 
lus, et Propertius et Horatius ? Ita sane. Sed nullus ex 
his ita cultu delectatus est ut priscos illos Romanos ut 
incultos irrideret, et respueret. Quod fecit Ovidius, et quidem 
irreverenter. 

Nulla re autem magis liquet Ovidium multa ad scri- 
bendum mediis ex rebus sumpsisse quam quod suae aeta- 
tis fuerit amantissimus. Illo aetatis suae amore libros 
suos, ut ita dicam, illevit. Audi tantum quibus quamque 
sinceris laudibus recentia tempora extollat : 

Prisca juvent alios, ego me nunc denique natum 

Gratulor : haec aetas moribus apta meis ; 
Non quia nunc terrae lentum subducitur au.rum, 

Lectaque diverso littore concha venit, 
Nec quia decrescunt effosso marmore montes, 

Nec quia caeruleae mole fugantur aquae ; 
Sed quia cultus adesl, nec nostros mansit in anmn 
Itiisticitan priscis illa mprrstes avis. 

A. Am. III, 121 sqq. 



Quibus cum versibus licet ' illos comparare qui irt 
opusculo de medicaminibus faciei inveniuntur : 
Forsitah antiquae Tatio sub rege Sabinae 

Maluerint quam se rura paterna coli, 
Cum matrona, premens altum rubicunda sedile, 

Adsiduo durum pollice nebat opus, 
Ipsaque claudebat, quos fllia paverat, agnos, 

Ipsa dabat virgas caesaque ligna foco. 
At vestrae matres teneras peperere puellas. 

Medic. fac. 11 sqq. 
In Amorum autem libro I, viii, 39, Sabinae non 
antiquae solum, sed immundae dictae erant : 

Forsitan immundae Tatio regnante Sabinae 
Noluerint habiles pluribus esse viris. 

De puellarum moribus. — Non forma solum, sed 
etiam moribus sibi amorem conciliare debent puellae : 
Moribus et forma conciliandus amor. 

Hcr. VI, 94. 

Ut « forma », corporis, ita « moribus », animi habitus 
significatur. Quemadmodum corpora, sic puellarwn ani- 
mos cultu commendari optat Ovidius. Eas rogat ut rusti- 
citatem in primis deponant et vitent. Rusticitatem enim 
pessimum omnium malorum in puellis esse non semel 
affirmavit. 

Sed nobis primum liceat quaedam de ratione dicere 
qua Ovidius vocabulis « rusticus, rusticitas » utitur ; quod 
plurimum proderit ad ingenium ejus recte aestimandum. 

De vocabulis « rusticitas, rusticus » apud Ovidium. 
— Illa vocabula quater et vicies in Amatoriis Carmini- 
bus (exceptis his epistulis quae in editione ex R. Mer- 

kelii recognitione a R. Ehwald edita poetis Ovidianis 
jure tribuuntur) adhibita inveni. Undevicies autem Ovi- 
dius eis utitur ut rusticitatem pro vitio habere se signi- 
ficet. Quidquid ei videtur asperum aut incultum esse 
« rusticum » vocat : 

Ludunt formosae : casta est quam nemo rogavit ; 
Aut, si ruslicitas non vetat, ipsa rogat. 

Am. I, vin, 43. 
Sive procax aliqua est, capior, quia ruslica non est. 

Am. II, iv, 13. 
Est quae Callimachi prae nostris rustica dicat 

Carmina. Am. II, iv, 19. 

Et mihi jucundo non rustica cognita furto. 

Am. II, vin, 3. 
Rustica sit sine me lascivi mater amoris. 

Am. III, i, 43. 
Huslicus est nimium quem laedit adultera conjux. 

Am. III, iv, 37. 
Quid mecum, furiose, tibi? quid mutua differs 
Gaudia? quid coeptum, rustice, rumpis iter? 

Am. III, vi, 87. 
Nec tamen est (Ceres), quamyis agros amet illa feraces, 
Rustica, nec viduum* pectus amoris habet. 

Am. III, x, 17. 
Forsitan et narres quam sit tibi rustica conjux. 

Her. I, 77. 
Si Venerem tollas, rustica silva tua est. 

Her. IIII, 102. 
Ista vetus pietas, aevo moritura futuro, 
Rustica Saturno regna tenente fuit. 

Her. IIII, 131. 

... . fuge, ruslice, longe 
Hinc pudor ! 

A. Am. 1, 607. 

Hei mihi ! rusticitas, non pudor ille fuit ! 

A. Am. I, 672. 
Quid faciat (Helene)? vir abest, et adest non rusticus hospes. 

.4. Am. II, 369. 
Nec Venus oranti (neque enim dea mollior ulla est) 
Rustica Gradivo difficilisque fuit. 

A. Am. II, 565. 
Sed quia cultus adest, nec nostros mansit in annos 
Rusticitas priscis illa superstes avis. 

A. Am. III, 127. 

rusticus alter 

Motus ; concesso mollior alter erit. 

A. Am, III, 305. 
Et poterit dici petulans quae rustica non est, 
Et poterit dici rustica si qua proba est. 

Rem. Am, 329. 
Loca autem, in quibus vocabula « rusticus, ruricola » 
sensum solitum praebent haec sunt : Am II, xvi, 35.; 
Am. III, ii, 53 ; A. Am. II, 184 ; A. Am. II, 264 ; 
Rem. Am. 189. 

Si vero Tibulli carmina perlegeris, animadvertes illum 
poetam verbo « rusticus » nunquam contemptim uti. (In 
ejus carminibus illud verbum novies inveni, scilicet : 
I, i, 8 et 23; I, iv, 7; I, ix, 8; I, x, 51; II, i, 21 
et 52; II, n, 14; II, m, 4). Et tamen cultus erat Tibul- 
lus, cum eum ipse Ovidius bis vocet « culte Tibulle, » 
(Am, 1, xv, 28; id. ix, 66). Quod conflrmatur notissima 
Horatii ad Tibullum epistula (Hor. Ep. I, 4). Sed, 
quamvis cultus, Tibullus non fuit, sicut Ovidius, Urbis 

in primis, etiam unice aniator, et multum afuit ut rus 
et ruricolas contenmeret. 

In Propertii libro duobus tantum locis vocabulum 
« rusticus » mihi occurrit (Prop. II, v, 25 ; IV, i, 12). 
Quorum prior pejorem sensum praebet quo Ovidius uti 
solet : 

Husticus haec aliquis tam turpia praelia quaerat, 
Gujus non hederae circuiere caput. 

His animadversis, nonne mihi concludere licet Ovidium 
rerum rusticarum fastidiosiorem ideoque Urbis et urba- 
narum elegantiarum avidiorem sese praestitisse quam 
Tibullum et ipsum Propertium ? Itaque eo majoris puellas 
aestimavit quo magis rusticitatis expertes erant. Sic deni- 
que certius constat id quod jam supra dixi, Ovidium 
primum et solum, credo, inter latinos scriptores rusticos 
illos mores quibus Romani semper gloriati sunt, quibus- 
que ipse Propertius laudem quae videtur sincera esse 
tribuit (Cf. Prop. IV, i) non solum dedignatum esse, sed 
etiam infamavisse. 

Num re vera de puellarum moribus Ovidius 
curaverit. — Nunc ad puellarum mores revertamur. 
Sed primum videndum est num re vera de moribus nec 
de corporibus solum Ovidius curaverit. 

Minime corpus animo praeposuit poeta qui in Unne- 
diis Amoris amatorem sic increpat : 

Ut corpus redimas, ferrum patieris et ignes, 
Arida nec sitiens ora levabis aqua : 

Ut valeas animo quicquam tolerare negabis? 
At pretium pars haec corpore majus habet. 

Rcm. Am. 229 sqq. 

Igitur puellas admonere non dubitat ut animo suo 

consulant, et id quidem facit (quod sane mirum est) 
inilio opusculi quod inscribitur Medicamina faciei. 
Prima sit in vobis morum tutela, puellae ! 

lngenio facies conciliante placet. 
Certus amor morum est : formam populabitur aetas, 

Et placitus rugis vultus aratus erit. 
Tempus erit quo vos speculum vidisse pigebit, 

Et veniet rugis altera causa dolor. 
Sufficit et longum probitas perdurat iri aevurn, 
Perque suos annos hinc bene pendet amor. 
• Medic. fac. 43 sqq. 

Digni sane admiratione versus, et gravitatis pleni ; 
quos qui hoc loco invenit fere stupet. Eorum sensum, 
si non verba, poeta in Arte Amatoria repetivit, cum non 
jam puellas sed viros interpellaret ; 

Ut dominam teneas, nec te mirere relictum, 
Ingenii dotes corporis adde bonis. 

Et tibi jam venient cani, formose, capilli; 

Jain venient rugae, quae tibi corpus arent, 
Jam molire animum qui duret, et adsfrue formae : 
i Solus ad extremas permanet ille rogos. 

A. Am. II, 111 sqq. 

Quorum versuum quem italicis litteris scriptum volui 
plane eximium esse non, opinor, erit ut neges. 

Quid autem sibi volunt graviores illi de moribus ver- 
sus? Nempe signiflcant aliquid serii inesse libris ab 
Ovidio de amore scriptis, neque illos pro mero joco 
haberi debere. 

Etenim non potuit non intellegere quantum valerent 
mores ut amor sincerus fleret et longum in tempus 
duraret. Puellae vero quibuscum ei res fuit non eae 

erant quae multum de morum probitate curarent. Eas con- 
tra plerumque esse avaras et fallaces expertus est, ut ex 
his versibus maniiesto patet : 

Saepe refer tecuin sceleratae facta puellae 
Et pone ante oculos omnia damna tuos : 
a Illud et illud habet, nec ea contenta rapina est; 
Sub titulum nostros misit avara Lares. 
Sic niihi juravit, sic me jurata fefellit, 

Ante suas quotiens passa jacere fores ! 
Diligit ipsa alios, a me fastidit amari : 
Institor, heu ! noctes quas mihi non dat habet. » 

Rem. Am. 2Q9 sqq. 
De puellarum avaritia in Ovidii carminibus saepius 
agitur, sed non ita ut plurimum ad id quod demonstrare 
volumus conferatur. Etenim sententias enuntiat poeta 
potius quam facta enarrat, ut : 

Non ego divitibus venio praeceptor amandi ; 

Nil opus est illi, qui dabit, arte mea. 
Secum habet ingenium qui, cum libet « accipe » dicit. 

A. Am. II, 161 sqq. 
Carmina laudantur, sed munera magna petuntur; 
Dummodo sit dives, barbarus ipse placet. 

A. Am. II, 275. 
Ingenium quondam fuerat pretiosius auro ; 
At nunc barbaria est grandis habere nihil. 

Am. III, viii, 3. 
Aut hortatur puellas ne avarae sint : 

Parcite, formosae, pretium pro nocte pacisci. 

Am. I, x, 47. 

Similes autem sententias apud Tibullum et Propertium, 
si eos vel cursim legeris, haud dubito quin multas 
reperias. Eae enim sunt in amatoriis carminibus tanquam 

Dautremer. — 'A. 



— 34 — 

loci communes. Unum tamen excipiam Artis Amaloriae 
locum, in quo puellae cujusdam avaritia non per sententias, 
sed per lepidissimam et veritatis plenissimam narrationem 
vituperatur. Scilicet nostros ob oculos proponuntur tres 
personae, amator, domina et institor ; et vividissime 
describitur quibus artibus domina usa, quae sibi velit 
emi, ab amatore dono accipiat : 

Institor ad dominam veniet discinctus emacem, 

Expediet merces teque sedente suas ; 
Quas illa inspicias, sapere ut videare, rogabit, 

Oscula deinde dabit ; deinde rogabit emas. 
Hoc fore contentam multos jurabit in annos, 
Nunc opus esse sibi, nunc bene dicet emi. 
Si non esse domi, quos des, causabere nummos, 

Littera poscetur, ne didicisse juvet. 
Quid, quasi natali cum poscit munera libo, 

Et, quotiens opus est, nascitur illa sibi ? 
Quid, cum mendaci damno maestissima plorat, 
Elapsusque cava flngitur aure lapis ? 

' A. Am. I, 421 sqq. 

Puellarum fallaciam multum abest ut Ovidius tantum 
detestetur quantum earum avaritiam. 

Putat enim non posse fieri ut puellae non sint fallaces. 
Etiam eas praeceptis ipse instruit, ut custodes possint fallere : 
. . . . ut fallas, ad mea sacra veni. 

A. Am. III, 616. 

Nimirum fallentibus ignoscit, quia formosae sunt. Sed 
de illa Ovidii opinione, qiiae minime neglegenda est, 
postea disseremus. 

Pauca tantum de laudum aviditate quae puellis natura 
insita est Ovidius attnlit. Et illa quidem aviditas notis- 

sima, et observatori vel parum rebus perscrutandis intento 
in promptu est : 

Nec faciem, nec te pigeat laudare capillos, 

Et teretes digitos exiguumque pedem. 
Delectant etiam castas praeconia formae : 
Virginibus curae grataque forma sua est. 

A. Am. I, 621 sqq. 
Quibus cum versibus licet conferre Med. fac. 31 : 
Est etiam placuisse sibi quaecumque voluptas 
Virginibus cordi grataque forma sua est. 
Cum autem quaeque sibi videatur amanda, bonam 
spem habeant viri se ab omnibus posse amari : 

Ergo age, ne dubita cunctas sperare puellas ! 

Vix erit e multis quae neget una tibi. 
Quae dant,quaeque negant, gaudent tamen esse rogatae. 

A. Am. I, 343 sqq. 
Quorum versuum ultimum lectori proponere operae 
pretium esse mihi visum est, cum ab eo tantum scribi 
potuerit qui feminarum animi intima et arcana per se 
'ipse experiendo cognovisset. 

De feminis quae ab Ovidio Heroides nuncupantur. 

— Nobis in anirno est, antequam de feminis disserendi 
flnem faciamus, nonnulla addere de mulieribus illis quas, 
antiquis fabulis jam illustratas, Ovidius carminibus suis 
sub nomine Heroidum celebravit. Forsitan mireris me 
Heroidum epistulas non omnino omittere, cum illae ab 
omnibus imitationes tantum et merae exercitationes ha- 
beantur;nec immerito quidem. Etenim fatendum est He- 
roidibus praecipue demonstrari quo studio Ovidius, dum 
adulescens erat, graecum epos et graecam tragaediam 
lectitavisset. Heroidum epistulae magna ex parte graecae 

sunt. Attamen eis inest aliquid Ovidianum, quod quale sit 
dicere ad hujus dissertationis propositum assequendum 
plurimum valebit. 

Heroides, scilicet Penelope, Phyllis, Briseis, Phaedra, 
Oenone, Hypsipile, Dido, Hermione, Dejanira, Ariadne, 
Canace, Medea, Laodamia, Hypermnestra (ut eas tantum 
enumerem quarum epistulas ab Ovidio conscriptas esse 
certo constat), omni antiquitatis colore, ut ita dicam, 
deposito, a poeta haud aliter depinguntur ac puellae de 
quibus supra verba fecimus. Etenim et sentiunt et loquuntur 
quasi Romae, circa Augusti principatum, natae essent. 
Nempe antiquitatis fabulosae mores, quales fuerant a graecis 
poetis depicti, non solum non intellexit Ovidius, verum 
etiam intellegere omnino holuit. Amoris tantum claris- 
sima exempla ex illa antiquitate quaesivit : et, cum 
persuasum haberet amorem omnibus hominibus , et 
omnibus temporibus eumdem esse, fecit ut Heroides 
ad imitationem puellarum Augusteae aetatis amarent. Id 
sane longe abest ut ei crimini vertam, cum Racinium 
nostrum in suis tragoediis haud aliter fecisse manifestum 
sit. 

Equidem fateor me Homeri Penelopen et Sophoclis 
Dejaniram, ut exemplis utar, multo magis admirari quam 
Ovidii Penelopen et Dejaniram, quia aliquid multo majus 
et sublimius prae se ferunt. Sed si earum sublimitatem 
Ovidius nimis attenuavit, si eas aliquando etiam ridiculas 
efiinxit, arte magis quam consilio mihi videtur peccavisse. 

Heroidum epistulas cum scriberet, admodum juvenis 
erat, et satis artis imperitus \ Hoc opus etiam novabat, 

1 J. Heuwes, De tempore quo Ovidii Amores, Heroides, Ars Amatoria con- 
scripta atque edita sint, Munster, 1883, demonstrare conatur Heroidum epistulas 
I-XI ab Ovidio juvene conscriptas esse (p. 42) ; cui opinioni libenter assentior. 
Quod vero dicit de epistulis XII-XX, scilicet eas extrema Ovidii aetate scriptas 
esse (p. 57), adbuc sub judice quaestio est. 

ut ipse ait (A. Am. III, 345). Inde factum est ut pluribus 
mendis in hoc opere offendamur. Sed legitimum esse 
jure arbitrabatur antiquas et fabulosas puellas eis animi 
affectibus ornari quos poeta suo tempore suos aequales 
observando scrutari potuisset. Quod quidem fecerat Euri- 
pides, et fecit, ut supra diximus, Racinius noster, et sane 
ipse Ovidius in illa Medea tragoedia quam jam, ut opinor, 
quo tempore Heroidum epistulas scribebat, meditabatur. 

Tolle tantum Heroidum nomina ex epistulis. Hoc facto 
qui legerit sane arbitrabitur eas a quibuslibet puellis, non 
ab Heroidibus conscriptas esse. Nihil enim aut heroicum 
aut fabulosum retinent, 

Etenim vide quam humilibus verbis suspiciones suas 
de Ulixis adulteriis aperiat Penelope : 

Haec ego dum stulte metuo, quae vestra libido est, 

Esse peregrino captus amore potes. 
Forsitan et narres quam sit tibi rustica conjux 
Quae tantum lanas non sinit esse rudes. 

Her. I, 75 sqq. 
Quantum distat a gravi et nobili illius homericae Pene- 
lopes habitu ! 

Nec sermone regio mihi videtur uti Phyllis, Thraciae 
regis filia, cum Demophoonti talia scribit : 

At mea despecti fugiunt conubia Thraces 

Quod ferar externum praeposuisse meis ; 
Atque aliquis « Jam nunc doctas eat, inquit, Athenas : 
Armiferam Thracen qui regat alter erit ». 

Her. II, 81 sqq. 
Multo magis illum dicas esse solitum cujuslibet puellae 
sermonem quae se despici vehementer doleat. 

Audi etiam quales sint Briseidos ad Achillem depreca- 
tiones : 

Exagitet ne me tantum tua, deprecor, uxor 

Quae mihi nescio quo non erit aequa modo. 
Neve meos coram scindi patiare capillos 

Et leviter dicas : <c haec quoque nostra fuit ». 
Vel patiare licet, dum ne contempta relinquar. 

Her. III, 77 sqq. 
Ridiculae quidem deprecationes quia a Briseide pro- 
nuntiantur. Fac autem eas in ore romanae puellae esse 
quae amatoris sui uxorem reformidet, non tibi multum 
a veritate alienae esse videbuntur. 

Quid de Didone dicam ita querenti : 

Forsitan et gravidam Didon, scelerate, relinquas ! 

Her. VII, 133. 

Quae Carthaginis reginam multo minus decent quam 
quamvis puellam ab amatore, ut saepe fit, relictam. 

Hypsipyle Jasoni exprobrat quod ab eo nullas litteras 
accipiat, quibus certior de ejus claris facinoribus fiat. 
Quae facinora se tantum publico rumore audivisse queritur : 

Haec ego si possem timide credentibus « ista 
Ipse mihi scripsit » dicere, quanta forem ! 

Her. VI, 15. 

Minime, credo, heroica verba, non magis quam haec 
quae sequuntur, ex eadem ad Jasonem epistula excerpta : 

Non probat Alcimede mater tua (consule matrem), 
Non pater, a gelido cui venit axe nurus. 

Illa [Medea] sibi Tanai Scythiaeque paludibus udae 
Quaerat, et a patria Phasidis usque virum ! 

Her. VI, 105 sqq. 

Ceream Protesilai absentis imaginem cum amplectitur 
Laodamia, num eam fmgimus in Thessalia versari Tro- 
jani belli tempore ? Minime, nt opinor: sed Romae in 

thalamo suo videtur epistulam scripsisse, ex qua tales 
versus excerpo : 

Dum tamen arma geres diverso miles in orbe, 
Quae referat vultus est mihi cera tuos : 

Illi blanditias, illi tibi dedita verba 
Dicimus, amplexus accipit illa meos. 

Crede mihi ; plus est quam quod videatur imago ; 
Adde sonum cepae; Protesilaus erit. 

Iler. XIII, 151 sqq. 

Desinam plura exempla afferre, quamvis eorum mag- 
nam copiam cogere haud magni laboris sit, ne lecto- 
rem taedio premam. Ex his quae attuli satis apparet 
Heroidas nobis ab Ovidio propositas minime a puellis 
differre quas Romae ipse cotidie videbat. 

Eas igitur cum fingeret, non solum graecos scriptores 
imitabatur, sed etiam viventes feminas sibi animo reprae- 
sentabat. 

Jam primam hujus dissertationis partem concludere 
opportunum est. Igitur genus est quoddam puellarum 
quod proprie Ovidianum dici potest. Quas ad id tantum 
ut ament et amentur natas, corpore et moribus cultis- 
simas , poeta ex perspicua observatione summa cum 
diligentia descripsit. Eas autem tali studio et favore prose- 
cutus est ut ipsas feminarum personas, quas ex graecis, 
sive epicis sive tragicis, poetis assumpserit, earum ad 
imitationem non depingere non potuerit. Inde fit ut jure 
contendere possimus Ovidium vel in heroicis non solum 
lascivum, ut dixit Quintilianus (Tmt. Orat. X, i, 88), 
sed etiam vitae imitandae curiosum sese praestitisse. 



II 



DE REBUS QUAE AD PUE?LLARUM VIVENDI 
RATIONEM PERTINENT 



De janitore ad puellae fores. — Apud omnes amato- 
rios poetas hoc carminis genus invenitur quo ad puellae 
januam preces ab amatore mittuntur : quod Graeci 
icasaxXau<TiOusov vocant. De quo confer Catull. lxvii ; Tib. 
I, ii ; Hor. Cjtrm. III, x ; Prop. I, xvi ; Ovid. Am. I, vi. 
A ceteris tamen differt Ovidius quod apud illos de janua 
tantum, apud eum de janitore res est \ 

Janitorem-, catena ad januam religatum, Ovidius incre- 
pat et conviciis insequitur, postquam eum precibus et 
blanditiis corrumpere non potuit ut fores aperiret. Alio 
loco amatorem monet ut janitorem donis suum faciat : 

Fac plebem, mihi crede, tuam : sit semper in illa 
Janitor et thalami qui jacet ante fores. 

A. Am. II, 259. 

De eunucho puellae custode. — II le « thalami qui 
jacet ante fores )) proprie puellae custos est. De quo non 
semel mentio facta est a ceteris poetis, exempli gratia, 

1 Cf. A. R. Zingerle, Ovidiusund sein Verhaltniss, etc, fasc. I, p. 91. 

a Tibullo II, m, 73, a Sulpicia in ed. Tib., III, xn, 11, a 

Propertio I, xi, 15; II, vi, 37. 

Ipse Ovidius viro maledicit qui, puellam ut servaret, 

ei custodiam imposuit : 

Dure vir, imposito tenerae custode puellae. 

Am., III, iv, 1. 

Animadvertendum est Tibullum raro, Propertium 

nusquam queri se a domina sua per custodem arceri. 

Nimirum puellas videntur adamavisse parum custoditas. 

Etiam Propertius , iracundia sine dubio motus, palam 

profitetur faciles et e medio feminas sibi prae aliis cordi 

esse, contra se taedio habere mulieres ad quas aditus 

difficilis sit. Nobis liceat Propertii versus lectoris oculis 

proponere, cum per eos liqueat quantum ab ejus paulo 

crassiore animo multo cultioris et politioris Ovidii indoles 

differat : 

Ah ! pereant, si quos janua clausa juvat ! 

Contra, rejecto quae libera vadit amictu, 

Custodum et nullo saepta timore, placet. 

Cui saepe immundo Sacra conteritur via socco, 

Nec sinit esse moram. si quis adire velit. 

Differet haec nunquam, nec poscet garrnla quod te 

Astrictus ploret saepe dedisse pater ; 

Nec dicet : « timeo, propera jam surgere, quaeso ; 

Infelix, hodie vir mihi rure venit! » 

Et quas Euphrates et quas mihi misit Orontes. 

Me juerint. 

Prop. II, xxiii, 12 sqq. 

Longe aliter sentit Ovidius, cum hoc declaret : 

Quidquid servatur cupimus magis 

Am. III, iv, 25. 
Sed ad custodem revertamur. Servum quemdam puellae 

custodiendae praepositum Ovidius in duobus Amorum 
carminibus (II, ir ; II, iii) orat ut, custodia aliquantum 
remissa, amanti sibi faveat. Apud Tibullum autem et 
Propertium de qualicumque custode agitur; apud Ovidium, 
qui custodit eunuchus est, nomine Bagoas. Quod sane de 
Romanorum illius temporis moribus inquirenti minime 
neglegendum est. 

De puella intra domum suam. — Quomodo puella 
domi plerumque vitam degat, duobus versibus poeta 
breviter exponit, cum dehortatur Corinnam ne trans mare 
proficiscatur, dicens : 

Tutius est fovisse torum, legisse libellos, 
Threiciam digitis increpuisse lyram. 

Am. II, xi, 31. 

Si scire velis qui sint hi libelli, vide Artis Amaloriae 
librum III, 329 sqq., ubi enumerantur poetae quorum 
opera legere puellae utile erit, scilicet e graecis Callima- 
chus, Simonides, Anacreon, Sapplio, Menander, e latinis 
Propertius, Gallus, Tibullus, Varro Atacinus, Vergilius et 
ipseOvidius. Quanquam enim rarissime inveniuntur puellae 
quae re vera doctae sunt, tamen pleraeque doctae videri 
volunt, ideoque libenter sibi poetas curae esse fingunt : 
Sunt tamen et doctae, rarissima turba, puellae : 
Altera non doctae turba, sed esse volunt. 

A. Am. II, 281. 

Musicae quoque indulgere solent, sive canunt, sive 
lyrae aut citharae operam dant : 

Haec quia dulce canit, flectitque facillima vocem, 

Haec querulas habili percurrit pollice chordas. 

Am. II, iv, 25-27. 

Cum vero illae artes magni momenti sint ad placendum, 
Ovidius puellas hortatur ut earum studio incumbant : 

Res est blanda canor. Discant cantare puellae : 
Pro facie multis vox sua lena fuit. 

Et modo marmoreis referant audita theatris 
Et modo niliacis carmina lusa modis. 

Nec plectrum dextra, citharam tenuisse sinistra 
Nesciat arbitrio femina docta meo. 

A. Am. III, 315 sqq. 

Ludere etiam puellas facitOvidius tesseris, talis, latrun- 
culis aliisque ludorum generibus ; et amatorem ejusque 
amicam sic ludentes nobis ostendit, ut amator semper 
se vinci velit : 

Seu ludet [puella],numerosque manu jactabit eburnos, 
Tu male jactato. tu male jacta dato. 

Seu jacies talos, victam ne poena sequatur, 
Damnosi facito sint tibi saepe canes ; 

Sive latrocinii sub imagine calculus ibit, 
Fac pereat vitreo miles ab hoste tuus. 

A. Am. II, 204 sqq. 

Tantum autem fuit ejus studium nihil neglegendi, ut 
alio loco (A. Am. III, 35 sqq.) illos ludos satis illustribus 
verbis describere conaretur : difficillimum sane opus et 
vix poeta dignum : a qua tamen difficultate sese eleganter 
expedivit. 

De ancillis — De ancillis idem sentit Ovidius quod 
Horatius, qui, notissimo quodam in carmine dixit : 

Ne sit ancillae tihi amor pudori. 

Hor. Carm. II, iv, \. 

Fatetur enim se ancillarum amorem minime despexisse : 

Nec nimium vobis formosa ancilla ministret : 
Saepe vicem dominae praebuit illa mihi. 

A. Am. III, 665. 

Et eum non puduit narrare quo cum gaudio Cypassidis 
ancillae amore perfructus sit. (Am. II, vm). 

Duae sunt in Amorum carminibus ancillae quae 
nominatim appellantur, scilicet Nape et Cypassis ; et quae 
laudibus cumulantur ut capillos ornandi artis peritissimae : 
Colligere incertos et in ordine ponere crines 
Docta, neque ancillas inter habenda Nape. 

Am. I, xi, 1. 

Ponendis in mille modos perfecta capillis, 
Comere sed solas digna, Cypassi, deas. 

Am. II, vin, 1. 

Earum nomina noli mirari graeca esse, cum satis 
constet magnam tunc fuisse Romae graecorum servorum 
turbam. Ceterum graecis feminis plerumque serviunt. 
Illae enim puellae « modo quas vindicta redemit » fere 
omnes graecae sunt, ut patet ex nominibus vel veris vel 
fictis quibus ab amatoriis poetis appellantur, ut Corinna, 
Delia, Nemesis, Lydia, Cynthia. Ita ut amatores, ut 
illis placeant, operam graecae linguae discendae dare 
debeant : 

Nec levis ingenuas pectus coluisse per artes 
Cura sit, et linguas edidicisse duas. 

A. Am. II, 121. 

Capillos autem ornandi munus non sine quodam 
periculo fuisse declarat Ovidius, cum dominae suae 
Corinnae gratuletur quod nunquam ira mota ornatricis 
bracchia acu sauciaverit : 

Ornatrix tuto corpore semper erat : 
Ante meos saepe est oculos ornata, nec uuquam 
Bracchia derepta saucia fecit acu. 

Am. I, xiv, 16. 
Tales ancillas plurimum pollere in puellarum domo 
non est quod miremur. ltaque Ovidius existimavit ama- 
tori magnae curae esse debere ut earum voluntatem sibi 
conciliaret : 

Sed prius ancillam captandae nosse puellae 
Cura sit : accessus molliet illa tuos. 

A. Am. I, 351. 
Praeterea animadvertehdum est neque apud Catullum, 
neque apud Tibullum de talibus ancillis usquam trac- 
tari. Hic enim Tibultt versus parvi momenti est quo 
senem amantem exagitat, quem 

Stare nec ante fores puduit, caraeve puellae 
Ancillam medio detinuisse foro. 

Tib. I, n, 93. 
Uno tantum in carmine (III, xv) Propertius obtestatur 
se nunquam cum Lycinna ancilla peccavisse. Tota igitur 
Ovidiana est illa de ancillis, ut ita dicam, quaestio. Nempe 
tribus quos supra nominavi poetis major erat in amando 
gravitas quam ut de tam parvis rebus curarent. 

Sed Ovidio non satis est amatorem monere ut ancil- 
larum voluntatem sive comitate, sive parvis muneribus 
sibi conciliet. Cum vero ancillarum amoris non incuriosus 
fuerit, hanc quaestionem pluribus verbis, neque, fateor, 
illepide agitavit, num amatori prosit ancillas, ut ipse ait, 
(i violare » : 

Quaeris an hanc ipsam prosit violare ministram ? 
Talibus admissis alea grandis inest. 

Casus in eventu est ; licet liic indulgeat ausis, 
Consiliurn tamen est abstinuisse meum. 

A. Am. I, 375 sqq. 
Experti sane honiinis, el postquam expertus est 
prudentis facti consilium. 

De lena — De lena libenter tacerem, cum carmen 
in quo illa describitur (Am. I, vnr) rhetoricae exercitationi 
simillimum sit. Ex amatoriis poetis nullus fere est qui 
lenam depingere et conviciis insequi omiserit; omnes 
autem eam eisdem coloribus pinxerunt, scilicet annis 
obsitam , vino deditam, et rapacissimam. Talis quoque 
exstat apud Ovidium Dipsas anus, quae sueta consilia 
puellae in aures copiose infundi^ Nolui tamen de ea 
nihil omnino dicere, quia Ovidius lenae sermoni se adfuisse 
allirmat : 

Fors me sermoni testem dedit; illa monebat 
Talia (me duplices occuluere fores). 

Am. I, viu, 21. 

Quod forsitan verum sit, quanquam hoc ailirmare non 
ausim. Si artiflcio dicendi tantum usus est, artificio sal- 
tem rem communem et tritam vividiorem reddere valuit. 

De puella extra domum suam. — Puellas sub porli- 
cibus deambulantes, aut in theatris sedentes, aut Circi 
ludos spectantes Ovidius observavit et descripsit. 

Sunt quae spatientur in porticu quae est ad Apollinis 
Palatini templum , ubi Danaidum simulacra constituta 
sunt : 

Hesterna vidi spatiantem luce puellam 
Illa quae Danai porticus agmen habet. 

Am. II, ii, 3. 

Aliae Pompeii aut Octaviae aut Liviae porticus invisunt 
(A. Am. I, 67 sqq; III, 387) \ 

Sacra quoque frequentes adeunt puellae cum peregrina, 
ut Adonidis, Judaeorum, Isidis (A. Am. I, 75 sqq ; III, 635) 
tum Bonae Deae, quibus viri interdicuntur (A. Am. III, 
637); neque fora neglegunt (A. Am. I, 79). 

Lepide autem narrat Ovidius quomodo puella custodis 
vigilantiam decipere possit, aut ad balnea eundo, aut 
amicam visendo quae se aegrotare simulet : 

Cum, custode foris tunicas servante puellae, 

Celent furtivos balnea multa jocos, 
Cum, quotiens opus est, fallax aegrotet amica 
Et cedat lecto quamlibet aegra suo. 

A.Am,. III, 639 sqq. 
Solent puellae et in theatra venire, 

. . . conspicuis terna theatra locis. 

A. Am. III, 394. 
Spectatum veniunt ; veniunt spectentur ut ipsae. 

A. Am. I, 99. 
Denique Circensibus ludis potissimum adsunt, quia 
licentia loci, densus et confusus populus plurima amato- 
ribus et puellis praebent commoda : 

Multa capax populi commoda Circus habet. 

-1. Am. I, 136. 
Quamobrem Ovidius duobus locis (Am. III, n ; A. Am. I, 
35-163) de Circo fusius verba fecit. Quam facete quamque 
vere amatoris officia in puellam ipsi assidentem ab eo 
enarrata sint satis notum est. Liceat nobis tantum aliquos 
versus afferre quibus poetae vividum in observando acu- 



1 De quibus porticibus vido R. Lanciani, Ancient Rome, London, 1894, p. 94 
sqq. 

men, et facilis in scribendo elegantia legentis in memo- 
riam revocentur : 

Hic tibi quaeratur socii sermonis origo, 

Et moveant primos publica verba sonos. 
Cujus oqui veniant facito studiose requiras, 

Nec mora, quisquis erit cui favet illa, fave ! 
At cum pompa frequens certantibus ibit ephebis, 

Tu Veneri dominae plaude favente manu. 
Utque iit, in gremium pulvis si forte puellae 

Deciderit, digitis excutiendus erit ; 
Et si nullus erit pulvis, tamen excule nullum : 

Quaelibet officio causa sit apta tuo. 
Pallia si terra nimium demissa jacebunt, 

Collige, et immunda sedulus etfer humo. 
Protinus, officii pretium, patiente puella, 

Contingent oculis crura videnda tuis. 
Respice praeterea, post vos quicumque sedebit, 

Nepremat opposito mollia terga genu. 

-4. Am. I, 143-159. 

De Urbe Roma. — Jam nunc quae dixi de locis a 
puellarum turba Romae celebratis concludam quaerendo 
quid Ovidius de Urbe ipsa senserit. 

Unus, ut opinor, Ovidius inter scriptores romanos fateri 
ausus est sibi magno gaudio fuisse quod Roma, illa 
aetate, amatoria civitas, ut sic loquar, exstiterit \ 



1 Similia loquens de Urbe Roma Propertius non gaudet, sed potius lameotatur : 
Qui quaerit Tatios veteres, durosque Sabinos, 

Hic posuit nostra nuper in urbe pedem. 
Tu prius et fluctus poteris siccarc marinos, 

Altaque mortali deligere astra manu, 
Quam facere, ut nostrae nolint peccare puellae. 
Hic mos Saturno regna tenente fuit. 

Prop. II, xxxn, 47, sqq. 

Quis enim dubitet hos, qui sequuntur, versus magna cum 
ingenii alacritate et laetitia conscriptos fuisse ? 

Tot tibi tamque dabit formosas Roma puellas 

« Haec habet » ut dicas « quidquid in orbe fuit. » 
Gargara quot segetes, qiiot habet Methymna racemos, 

Aequore quot pisces, fronde teguntur aves, 
Quot caelum stellas, tot habet tua Roma puellas; 
Mater in Aeneae constitit urbe sui. 

A. Am. I, 55 sqq. 
Veneris urbem, iestivitate luxuriantem, auream Romam 
(A. Am. III, 113), magnopere dilexit Ovidius ; ita ut, 
Catulli, Tibulli, Propertii perquam dissimilis, non tam 
proprii sui amoris cantor fuerit quam illum amorem cele- 
braverit qui, cum jam theatra, circum, porticus, vicos , 
domos, totam denique Urbem invasisset, juvenum animos 
novis illecebris quasi inebriaret. 

Neque id mirandum si, de Roma loquens, exclamavit : 
Illic Hippolytum pone, Priapus erit. 

Am. II, iv, 32. 



f)autrenier. — 4. 



III 



DE AMATORIBUS 



Amatorum « casus componere », ut ipse ait, Ovidius 
admodum juvenis, quo tempore Amorum libros scri- 
bebat jam in animo habuit : 

Atque aliquis juvenum, quo nunc ego, saucius arcu 

Agnoscat flammae conscia signa suae, 
Miratusque diu « quo, dicat, ab indice doctus 
Composuit casus iste poeta meos ? » 

Am. II, i, 7 sqq. 
De juvenibus illis, de illo amori dedito populp, ut 
ejus verba usurpemus, quid retulerit nunc videamus. 

De amatoris habitu corporis. — Amatoris effigiem, 
quod ad corporis habitum spectat, Ovidius in Artis Ama- 
toriae libro primo pluribus versibus descripsit. Nimiam 
in corporis cultu elegaiitiam et mollitiem vituperat : 
Sed tibi nec ferro placeat torquere capillos, 
Nec tua mordaci pumice crura teras. 

Forma viros neglecta decet. 

A. Am. I, 505 sqq. 
Quam asseverationem a Phaedra prolatam in ejus ad 
Hippolytum epistula invenimus : 

Sint procul a nobis juvenes ut feniina compti ; 
Fine coli modico forma virilis amat. 

Her. IV, 75. 
Si autem versus consideraveris quibus poeta dixit 
cujus habitus esse deberent amatores, non poteris non 
animadvertere quam sit vel minima praecipiendi studiosus : 

Munditie placeant : fuscentur corpora Canipo ; 

Sit bene conveniens et sine labe toga. 
Linguam ne rigeant ; careant rubigine dentes, 

Nec vagus in laxa pes tibi pelle natet, 
Nec male deformet rigidos tonsura capillos. 

Sit coma, sit scita barba resecta manu. 
Et nihil emineant, et sint sine sordibus ungues, 

Inque cava nullus stet tibi nare pilus. 
Nec male odorati sit tristis anhelitus oris. 

Nec laedat nares virque paterque gregis. 

A. Am. I, 513 sqq. 
Lepide etiam addit pallorem admodum decere amantem : 

Palleat omnis amans ! hic est color aptus amanti ! 
Hoc decet : hoc stulti non valuisse putent ! 

/i. Am. I, 729. 

De amatoris moribus. — Permulta de amatoris mori- 
bus ab Ovidio allata sunt. Quae non mihi in animo est omnia 
recensere, cum ex his duo fere Artis Amatoriae libri 
constent. Nonnulla tantum excerpam, quibus perspici 
possit quain vivide in hac re, sicut in ceteris, poeta 
homines et res ad veri similitudinem descripserit. 

Et illud quidem perspicere poterit qui hos de flcta 
ebrietate versus legerit : 

Ebrietas, ut vera nocet, sic ficta juvabit . 
Fac titubet bl.aeso subdola lingua sono, 

Ut quidquid facias, dicasve protervius aequo 

Credatur niuiium causa fuisse merum. 
Et « bene » dic « dominae,benecumquodormiat illa ». 

A. Am. I, 597 sqq. 
Quid, cum Ovidius Romanam juventutem hortatur ut 
bonas artes discat, ita tamea ne coram amica quisquam 
ineptissime declamel : 

Sed lateant vires, nec sis in fronte disertus ; 

Effugiant voces verba molesta tuae ! 
Quis nisi mentis inops tenerae declamet amicae ? 

A. Am. I, 463 sqq. 
Si quando amator carmina amicae recitaveril, non refert 
utrum illa sint mala an bona, dummodo recitantis vox 
suavis sit : 

carmina lector 

Commendet dulci qualiacumque sono. 

A. Am. II, 283. 
Ingeniosa quidem, et ingeniosi observatoris sententia ! 

De muneribus ab ainatore ad puellam mittendis nonnulli 
exstant versus, in quibus nescio utrum sagacitatem in scru- 
tandis aniinis, an lacetum orationis colorem magis admirer : 
Nec dominam jubeo pretioso munere dones. 

Parva, sed e parvis callidus apta dato. 
Dum bene dives ager, dum rami pondere nutant, 

Adferat in calatho rustica dona puer, 
Kure suburbano poteris tibi dicere missa, 

Illa vel in Sacra sint licet empta via. 
Adferat aut uvas, aut quas Amaryllis amabat 
(At nunc castaneas non amat illa !) nuces. 
Quin etiam turdoque licet missaque corona 
Te momorem dominae testificere tuae. 

A. Am. II, 261 sqq. 

Est etiam ubi lepida narratiuncula ostendatur quomodo 
amator, ipso Ovidio praesente, cum amica se gesserit. 
Scilicet amatorem poeta monet ne unquam puellam odisse 
velit, si amore se liberari cupiat. Quod ut demonstret, 
talia enarrat : 

Forte aderam juveni : dominam lectica tenebat ; 

Horrebant saevis horrida verba minis, 
Jamque vadaturus, « lectica prodeat », inquit. 

Prodierat : visa conjuge mutus erat; 
Et manus, et manibus duplices cecidere tabellae : 
Venit in amplexus, atque ita « vincis », ait. 

Rem. Am„ 663 sqq. 

Taciturnitatem Ovidius ut virtutem ante omnes ama- 
tori necessariam praedicat ; 

Praecipue Cytherea jubet sua sacra taceri : 
Admoneo, veniat ne quis ad illa loquax, 

A. Am. II, 607. 
Quapropter illos insectatur homines nugarum plenos, 
fatuos, loquaces et mendaces, qui, quodcumque fecerint, 
se hoc fecisse vulgo jactant, etiam quae non fecerint se 
fecisse asseverant. Quos puellis magnopere vitandos Ovi- 
dius acri et mordaci stylo descripsit, ut qui eos bene 
noverit : 

At nunc nocturnis titulos imponimus actis 

Atque emitur magno nil nisi posse loqui. 
Scilicet excuties omnes ubiquaque puellas, 

Cuilibet ut dicas : « haec quoque nostra fuit » ? 
Ne desint quas tu digitis ostendere possis, 

Ut quamque attigeris fabula turpis erit? 
Parva queror : flngunt quidam quae vera negarent. 

Et nulli non se concubuisse ferunt. 

A. Am. II, 625 sqq. 

Hi sunt quos facillime inter multos agnoscas cum cultu 
corporis fere femineo decorentur : 

Sed vitate viros cultum formamque professos, 
Quique suas ponunt in statione comas. 

A. Am. III, 433. 
Homines sic sibi placentes ut existiment se ab omnibus 
mulieribus adamari : 

Praecipue si cultus erit, speculoque placebit, 
Posse suo tangi credet amore deas. 

A. Am., III, 681. 
Amatorum aliud genus Ovidius attingit et vituperat, 
turpe quidem et contemptu dignissimum; quippe qui 
specie amoris lucrum petant. Grassatores autem istos 
coma, vestitu, gemmis commendabiles, quales vidit tales 
depinxit: et ejus in versibus non ut umbrae et incertae 
figurae, sed ut vivae et e vivis expressae personae nobis 
ante oculos obversantur : 

Sunt qui mendaci specie grassentur amoris 
Perque aditus tales lucra pudenda petant. 
Nec coma vos fallat nitido liquidissima nardo, 

Nec brevis in rugas lingula pressa suas, 
Nec toga decipiat filo tenuissima, nec si 
Annulus in digitis alter et alter erit 
Forsitan ex horum numero cultissimus ille 

Fur sit et uratur vestis amore tuae. 
« Redde meum » clamant spoliatae saepe puellae, 
« Hedde meum » tolo voce boante foro. 

A. Am., III, 441 sqq. 

De milite. — Amatoribus miles annumerandus est, 
quanquam minimum in Ovidii carminibus locum ille 
obtinet. Etenim semel tantum (Am. III, vin) de eo mentio 

facta est. Quod tamen satis est ut intellegas quam parum 
poetae acceptus sit miles. Poeta militem odit ut rivalem 
cui, propter divitias pugnando comparatas, puellae favere 
soleant : 

Ecce recens dives, parto per vulnera censu, 
Praefertur nobis sanguine pastus eques. 

Am. III, vni, 9. 
Fieri quidem potuit ut re vera Ovidius rivalem habuerit 
militem. Non tamen affirmare ausim illud carmen in quo 
de milite agitur non ad id tantum compositum fuisse ut 
rhetorico modo militi compararetur poeta. Etenim quasi locus 
communis est illa comparatio, et apud omnes amatorios 
poetas invenitur 1 . Ab eis autem militiam et militem 
contemni satis constat ; et in ea re forsitan Ovidius priores 
poetas solum aemulari voluerit. 

De marito. — Hic nobis videtur opportunum aliquid 
dicere de maritis. quos Ovidius non omnino omisit. 

Nempe tria apud eum invenio maritorum genera, 
scilicet maritum deceptum qui se decipi non credit, 
maritum incautum et facilem, denique maritum severitate 
plenum et de uxore sua nimis sollicitum. Quibus in 
describendis ut satis felicem, ita admodum veracem poetam 
fuisse existimo. 

Vir quidam frontem severam pi*ae se fert, inutiliter 
quidem, nam 

Cum bene vir traxit vultum rugasque coegit, 
Quod voliiit fieri blanda puella, facit. 

Am. II, ir, 33. 

Ille etsi a custode certior factus erit puellam pecca- 

1 Cf. florat. Carm. I, xxix, 10 sqq ; Tib. I, x ; Prop II, vn. 

visse, non servo aftirmanti credet, sed feminae deneganti. 
Quin etiam, ipse si viderit, non credet tamen : 

Viderit ipse licet, credet tamen ille neganti, 

Damnabitque oculos et sibi verba dabit. 
Adspiciat dominae lacrimas, plorabit et ipse, 
Et dicet « poenas garrulus iste dabit ». 

Am. II, n, 57 sqq. 
Quanquam versibus quibus in facilem maritum inve- 
hitur Ovidius (Am. II, xix) inest potius juvenilis petulantia 
quam sincerus veritatis color, tamen verborum junctura, 
qua in hoc versu utitur, 

Quid mihi cum facili, quid cum lenone marito ? 

Am. II, xix, 57. 

adeo ad rem apta mihi visa est, ut eam non laudare 
noluerim. 

Alius vir, uxoris suae pudicitiae diffidens, ei custodem 
imposuit : 

Dure vir, imposito tenerae custode puellae, 
Nil agis : ingenio est quaeque tuenda suo. 

Am. III, iv, 1, 
Ceteruin inelegantis ingenii est, si quem uxoris adul- 
terium laeserit : 

Rusticus est nimium quem laedit adultera conjux, 
Et notos mores non satis Urbis habet. 

Am. III, iv, 37. 

Itaque maritum ironice hortatur poeta ut faciliorem 
se praebeat : 

Si sapis, indulge dominae, vultusque severos 

Exue nec rigidi jura tuere viri, 
Et cole quos dederit (multos dabit) uxor amicos : 

Gratia sic minimo magna labore venit. 

Sic poteris juvenum convivia semper inire, 
Et, qtiae non dederis, multa videre domi. 

Am. III. iv, 43 sqq. 

Num autem inanem conjecturam facere me putabis si 
dixero ab Ovidio non confictam esse, sed ad similitu- 
dinem veri delineatam illius mariti personam, cui neque 
ignaro neque invito plurimos amicos et magnas opes 
adulterium uxoris comparaverit ? 

De Ovidio ipso. — Inter amatores quos ex Ovidii 
amatoriis carminibus describere conamur, ipsum Ovidium 
praetermittere non licet. Nonnulla de se ipse in eis 
carminibus nobis tradidit ; nec mirum : namque ea car- 
mina inchoavit cum adulescens esset, ut ipse ait : 
Carmina cum primum populo juvenilia legi, 
Barba resecta mihi bisve semelve fuit. 

Trist. IV, x, 57. 

Illa autem consuetudine usus qua utuntur multi 
poetae, priorum suorum librorum materiem in se ali- 
quatenus invenit. Itaque in his prioribus libris ejus ad 
vivum expressam effigiem quaerere libet. 

Primum de suo corporis habitu nos certiores fieri 
voluit. Macrum ergo se fuisse declarat, ut quem ama- 
toriae sollicitudines « tenuaverint », et ad fores semiapertas 
intrandum aptum reddiderint : 

aditu fac janua parvo 

Obliquum capiat semiadaperta latus. 
Longus amor tales corpus tenuavit in usus. 
Aptaque subducto corpore membra dedit. 

Am. I, vi, 3 sqq. 

Sed, quamvis gracile, ejus corpus robustum erat : 

graciles, non sunt sine viribus artus ; 

Pondere, non nervis corpora nostra carent. 

Am. II, x, 23. 

De sua macie taraen queritur, cura se amore .quasi 
exsiccatum satis jocose, credo, lamentetur : 

ossa mihi nuda relinquit amor. 

Am. II, ix, 14. 

Quod ad ejus mores attinet, se pigrum libenter neque 
ineleganter fatetur : 

Ipse ego segnis eram discinctaque in otia natus : 
Mollierant animos lectus et umbra meos. 

Am. I, ix, 41. 

Nequitiam suam, propter quam tota Urbe praetereuntium 
digito monstratur (Am. III, i, 17 sqq.), ipse, nec invitus, 
celebrat : 

Ille ego nequitiae Naso poeta meae. 

Am. II, i, 2. 

Etiam de illa nequitia sermones cum amicis suis se 
libenter habere initio cujusdam elegiae signiflcat : 
Tu mihi, tu certe, memini, Graecine, negabas 
Uno posse aliquem tempore amare duas. 
Per te ego decipior, per te deprensus inermis ; 
Ecceduas uno tempore turpis amo. 

Am. II, x, 1 sqq. 

De fortuna sua loquens haud semel paupertatem 
suam commemorat : 

Sunt mihi pro magno felicia carmina censu. 

Am. II, xvii, 27. 

Pauperibus vates ego sum, quia pauper amavi. 

A. Am, II, 165. 

Si me non veterum commendant magna parentum 
Nomina, si nostri sanguinis auctor eques, 

Nec meus innumeris renovatur campus aratris, 
Temperat et sumptus parcus uterque parens, 

At Phoebus, comitesque novem, vitisque repertor 

Hinc faciunt. . . 

Am. I, iii, 7 sqq. 

Ubi natus sit pluribus locis Ovidius dixit, cum « Pae- 
ligni » sexies, « Sulmo » bis in Amorum libris reperian- 
tur ; natus est autem Sulmone, quae est, ut ipse ait, 
« pars Paeligni tertia ruris ». Sed in Amorum tantum 
libris ejus patriae mentio est. Nempe adulescens Sulmonis 
et Paelignorum immemor nondum erat. Sed postea, aetate 
maturior, Romam ita adamavit, ut eam suae patriae prae- 
tulerit, et de Paelignis et Sulmone sine dubio haudqua- 
quam curaverit. 

Ex eo tamen quod rure natus erat quamdam in rebus 
rusticis describendis ingenuitatem et veritatem retinuit. 
Profecto quae in Reinediis Amoris leguntur de agricolarum 
operibus, de venandi et piscandi arte (Rem. Am. 171-212), 
ex animo scripta esse non contendere ausim. Sed aliqua 
laude digna mihi videtur rusticae pompae descriptio quam 
apud Faliscos Ovidius cum conjuge sua spectavit (Am. 
III, xm), et aliquid sincerum sonant hi versus quos lec- 
tori propono : 

Saepe sub autumnum, cum formosissimus annus. 

A. Am. II, 315. 
Et laedunt nudos prata novella pedes. 

A. Am. II, 698. 
De Ovidio.ipso non est quod plura dicamus, praeser- 
tim quia, de amore jam locuturi, non fieri poterit ut 
poetae qui de amore scripserit ingenium et indolem ali- 
qua ex parte simul non perpendamus. 

De sermone amatorio. — Verum amantium sermo- 
nem apud amatorios poetas vix inveniri posse manifestum 
est, quia amantis alius sermo est scribentis, alius coram 
domina loquentis. Pauca tamen afferre possumus quae 
novisse non omnino supervacuum erit. 

Qualia debeant esse amantium inter se verba sic 
Ovidius memorat : 

Dulcibus est verbis mollis alendus amor. 

A. Am. II, 152. 

Blanditias molles auremque juvantia verba 
Adfer, ut adventu laeta sit illa tuo. 

A. Am. II, 159. 

Vocabuia « dulcis, mollis » Ovidio adeo grata sunt, 
ut « molli, molliter, mollior, molli » uno in carmine quod 
intra octo et quadraginta versus continetur (Am. II, iv) 
legi possint. 

« Ocellis » pro « oculis » uti solet, ita ut hoc deminu- 
tivo suos etiam ipsius ocuios significet : 

,Tu quoque, quae nostros rapuisti nuper ocellos. 

Am. II, xix, 19. 

Quoties autem dominam suam appellat, sic exclamat : 
« vita », « mea vita », « mea lux » (Am. II, xv, 21 ; id. 
III, viii, 11 ; id. I, iv, 25, etc). Quas appellationes apud 
Propertium etiam crebriores invenias (Prop. I, n, 1; II, 
xiv, 29 ; II, xx, 11 ; II, xxvm, 59, etc), et apud Sul- 
piciam (in ed. Tib. III, ix, 15 ; III, xviii, 1). 

Verbis « lux mea » feminas quoque uti ad viros appel- 
landos declarat Ovidius cum hoc scribit : 

Scilicet Ajaci mulier maestissima dixit 
« Lux mea » quaeque solent verba juvare viros? 

A. Am. III, 524. 

Dominae oculi ab eo sideribus conferuntur : 
Per me, perque oculos, sidera nostra, tuos. 

Am. II, xvi, 44. 
Quod jam fecerat Propertius : 

Non oculi, geminae, sidera nostra, faces. 

Prop. II, in, 14. 
Sed non, ut supra dixi, ita re vera loquuntur inter se 
plerumque amantes. Immo poetica est illa potius quam e 
vita desumpta dicendi ratio. 



IV 



DE AMORE 



De Ovidiano amore. — Ex bis quae hactenus attuli- 
mus suspicari licet Ovidiura peculiarem quamdam amoris 
imaginem mente concepisse quae, ut mea fert opinio, 
non ex imitatione superiorum poetarum, sive graeco- 
rum, sive romanorum, formata sit, sed potius e condi- 
cione rerum inter quas poeta vixerit, sicut certus fructus 
e certa arbore, producta evaserit. 

Praeterea is erat natura et ingenio Ovidius ut magis 
quam quivis alius tali rerum condicione moveretur et 
delectaretur. 

Qualis sit ille, ut ita dicam, Ovidianus amor, jam 
quaerere incipiam. 

Amorem non rem seriam, sed quasi ludum ac jocum 
ab Ovidio haberi inde primum apparet quod, de rebus 
amatoriis loquens, vocabulis « ludere, lusus » crebro 
utitur (Am. I, vm, 43; I, vm, 86; II, m, 13; A. Am. II, 
389; II, 600; III, 62; Rem. Am. 23, 24). Eadem, fateof, 
vocabula de eisdem rebus et apud Catullum, et apud 
Tibullum, et apud Propertium aliquando inveniuntur 
(exempli gratia : Cat. lxi, 211 ; lxviii, 17 ; Tib. I, iii, 63; 
II, i, 87 ; Prop. I, x, 9 ; II, xv, 21) ; sed rarius, nec 

quae talem qualem in Ovidio ex toto carminum tenore 
significationem praebeant. 

Praeterea Ovidius, cum quae sit sua ipsius et amatorum 
indoles ostendere vult, sic loquitur : 

Nos, hilarem popuium, femina laeta capit. 

A.Am. III, 518. 
Quod cum his quae supra diximus optime congruit. In 
illo autem hiiari amatorum populo si forte Horatium, at 
certe nullo modo Catullum, Tibulium, Propertium nume- 
rare aequum erit ; qui acrius et vehementius amaverunt 
quam ut in amando hilaritatem retinerent. 

Operae etiam pretium est animadvertere Ovidium, cum 
de quaerenda puella praecipit, comparatione uti quae a 
venatione petatur, exempli gratia : 

Sed tu praecipue curvis venare theatris. 

A. Am. 1, 89. 
Quid tibi femineos coetus venatibus aptos 

Enumerem? 

A. Am. I, 253. 

Hactenus unde legas quod ames, ubi retia ponas. 

A.Am. 1,263. 

Ista comparatio cum inurbana, tum non tam amori 

quam nescio cui amoris exercitationi et ludo apta mihi 

videtur, et plane ostendit poetam lascivia magis quam 

vero amore tangi, quod sane nemo non nescit. 

De amoris doloribus. — Cum res ita sint, ne miremur 
Ovidium de doloribus quibus amor corrumpatur parum 
significanter scripsisse. Iis enim qui potius in amore 
ludunt quam vere amant curae et sollicitudines esse 
possunt, veri dolores non possunt. Attamen illos dolores 
memorare non oblitus est, et id quidem facit satis egregiis 
versibus, ut : 

Curaque, et in magno qui fit amore dolor. 

.4. Am. I, 736. 

Quod juvat exiguuni; plus est quod laedat amantes. 

Litore quot conchae, tot sunt in amore dolores. 

M. Am. II, 515 sqq. 

Ceterum eae sententiae, quia generatim atque universe 
exprimuntur, frigidiores sunt. Quibus si contuleris quae 
eadem de re Tibullus (cf. in primis II, iv) aut Propertius 
aut Catullus scripserunt, eas haud ionge aberit ut parvi 
aestimes. 

Propertii unum tantum, ne longior sim, de viro qui 
caeco amoris vulnere perit, admirabilem versum afferam : 

Ambuiat, et subito mirantur funus amici. 

Prop. II, iv, 23. 

Nulli autem in ea re Catullus comparandus est, cujus 
si nonnullis, dolore plenissimis, versibus hanc disserta- 
tionem illustravero, spero fore ut lector id mihi non 
crimini vertat, contra mihi potius gratias agat : 

Difficile est longum subito deponere amorem. 

Difficile est, verum hoc qua lubet efficias : 
Una salus haec est, hoc est tibi pervincendum, 

Hoc facias, sive id non pote, sive pote. 
di, si vestrum est misereri, aut si quibus unquam 

Extremo jam ipsa in morte tulistis opem, 
Me miserum adspicite, et, si vitam puriter egi, 

Eripite hanc pestem perniciemque mihi. 
Ei mihi ! subrepens imos ut torpor in artus 

Expulit ex omni pectore laetitias ! 
Non jam illud quaero, contra ut me diligat illa, 

Aut, quod non potis est, esse pudica velit : 

Ipse valere opto et taetrum hunc deponere morbura. 
di, reddite mi hoc pro pietate mea. 

Cat. lxxvi, 13 sqq. 
Equidem fateor aliquos esse in Ovidii libris versus 
de suis ipsius in amore doloribus qui vim et pondus 
habent, ut : 

At mihi saevus amor somnos abrumpat inertes ! 

Am. II, x, 19. 
Ei mihi perpetuum nata puella malum ! 

\m. II, v, 4. 
Et tua saevus amor sub pede coila premit. 

Rem. Am., 530. 
Sed in summa libenter affirmaverim eum nunquam 
talia perpessum esse quaiia Catullus. Immo malum, quod 
amantibus ex amoris doloribus venit, ei adeo sanabile 
visum est, ut id praeceptis sanari posse crediderit. Qua- 
propter iilum de Remediis amoris libellum composuit. 

De morte. — Eorum qui vehementer amant saepe flt 
ut mentibus imago mortis obversetur. Quibus, si praeser- 
tim animo et corpore debiles sunt, et si eorum amor non 
est continuo felix, vita vix videtur posse tolerari. In 
quorum numero Tibullus valde numerandus. Ovidius vero, 
qui unus erat ex « hilari populo », et qui bona valetu- 
dine fruebatur, mortem minime appetebat. Itaque raris- 
sime apud eum amoris felicitas mortis imagine obumbratur. 
Quod si in uno Amornm carmine de sua morte egit, id 
in modum joci, etiam impudice fecit : 

At mihi contingat Veneris languescere motu, 
Cum moriar, medium solvar et inter opus. 
Atque aliquis nostro lacrimans in funere dicat : 
Conveniens vitae mors fuit ista tuae. 

Am. II, x, 35 sqq. 

De religione. — Non supervacuum est paucis explanare 
quae fuerit Ovidii de diis et de deorum numine opinio, 
cum id in amatoriis suis carminibus non semel attigerit. 
Atque inde prorsus aliquid petam quod ad amorem 
spectet. 

Minimam habuit Ovidius adversus deos reverentiam. 
Illos etiam exsistere forsitan vix crediderit cum quae 
sequuntur satis ironice dicta esse videantur : 

Expedit esse deos, et, ut expedit, esse putemus. 

Dentur in antiquos tura merumque focos. 
Nec secura quies illos similisque sopori 
Detinet. Innocue vivite : numen adest. 

A. Am. I, 637 sqq. 
Atque ilii versus non sunt lascivientis adulescentis, 
sed a poeta aetate jam satis provecto in Arte Amatoria 
scripta sunt. 

Ceterum, ul sint dii, de eis ioquitur ut qui eorum 
iram parum reformidet. Eos contra iepide irridet, nec 
Jovis ipsius fulmen magnopere curat : 

Juppiter, ignoscas, nil me tua tela juvabant. 
Ciausa tuo majus janua fulmen habet. 

Am. II, i, 19/ 

Jovem ipsum jocose insimulat quod faisum jurare 

saepe non dubitaverit, ut Junoni uxori infldus maritus 
verba daret. 

Juppiter ex aito perjuria ridet amantum 

Et jubet Aeolios irrita ferre Notos. 
Per Styga Junoni falsum jurare solebat 
Juppiter : exemplo nunc favet ilie suo. 

.4. Am. 1, 633 sqq* 
Deos amantum perjuria ridere pro communi loco 
habent omnes amatorii poetae. Inde tamen sequitur ali- 

quid quod proprie Ovidianum esse mihi visum est, 
quodque jam explicabo. 

Fingit Ovidius deos formosis feminis parcere non 
soium quia eos pigeat tenera corpora et molles animos 
vexare et affligere, sed quia Formae numen proprium 
insit, etiam diis venerabile, et cui dii ipsi cedere co- 
gantur. 

Scilicet aeterno faisum jurare puellis 
Di quoque concedunt, formaque numen habet. 

Am. III, ni, 11. 
Formosas Superi metuunt offendere laesi 

Atque ultro, quae se non timuere, timent. 

,lm. III, nr, 31. 
Di quoque habent oculos, di quoque pectus habent. 

Am. III, ni, 42. 
Itaque oculis et pectore dii inducuntur ut Formae numini 
se submittant \ 

Illi ergo divinae, supra homines deosque ipsos positae, 
femineae Formae Ovidius quasi sacerdos praepositus eam 
suspicit, colit, adorat. Hanc novam deam Romae habitare, 
Romae dominari animadvertit. Ea autem est quae se ejus 
oculis non pictis tabulis aut statuis manifeslam praeberet, 
sed magna illa puellarum turba quibus Urbs tum com- 
plebatur et adornabatur. Igitur, cum divina, tum viva 
fuit Formae iila imago quam Ovidius sohis inter romanos 
poetas, meo judicio, mente concepit. quae ejus ingenium 
sustinuit et amplificavit, et qua factum est ut ejusamatoria 
carmina vivido quodam et satis grandi spiritu afllarontur. 

1 Nescio an Fontanius noster (La Fontaine ) hanc eamdem de Formn 
opinionem, quam in Adonidis poemate edidit, ab Ovidio mutuatus sil ; sic 
enim Venus loquitur : 

La Beaute, dont les traits m^me aux dieux sont si doux 
Kst quelque chose encor de plus divin que nous. 

Adonis, ( .)7. 



CONCLUSIO 



Nunc quae disseruimus breviter contrahamus. Puellas 
corporis et morum cultu commendabiles, procaces, falla- 
ces, in primis formosissimas, quae Romae aureae decori 
erant, nullus inter romanos poetas tam libenter, tamque 
vivide quam Naso depinxit. Illas ipse « suam turbam » 
vocat (A. Am. III, 811). Quod si quales essent et quomodo 
vitam agerent nobis non retulisset, (quod sane summo 
studio et amore fecit), manca foret aliqua ex parte nostra 
niorum Romanorum scientia. 

Quia autem non is erat Ovidius qui unam feminam 
toto pectore diligeret, sed quia omnes quae formosae erant 
appetebat, ideo quae de puellis et observavit et notavit 
multo magis varia et ubera sunt quam quae apud Catul- 
luni, et Tibullum, et Propertium legas. Illi enim aut 
unam feminam aut se ipsos plerumque observaverunt. 
Inde quoque factum est ut Ovidius ceteris poetis femineae 
formae curiosiorem sese praestiterit. 

Praeterea, quotiescumque fabulas e graeca antiquitate 
potissimum petitas tractavit, id ita fecit ut ejus carmina 
non tam antiquitatem redolerent quam antiquis nomini- 
bus recentia exprimerent. Quod plane apparet in Heroi- 
dum epistulis. Nempe non inventione eminebat Ovidius, 
sed facultate ea pingendi quae ejus oculis se ultro offe- 
rebant. Qua in re licet eum cum Racinio nostro compa- 

rare, cujus in tragoediis, ut personae antiquae, sic res 
admodum recentes sunt. 

Denique si res et verba in Ovidii amatoriis carminibus 
perpendes, hoc, meo quidem judicio. dicere poteris: Verba 
plerumque trita, e medio sumpta curiosam illam Horatii 
lelicitatem nullo modo imitantur. Satis enim constat Ovi- 
dium ingenio magis indulsisse quam ut inter scribendi 
artifices numeraretur. Valent igitur illa carmina non 
verbis sed rebus. Res sane quae ibi tractantur non per- 
magni momenti esse fateor; quae legentibus delectationem 
potius afferunt quam admirationem movent. Sed earum 
rerum descriptio aliquid sincerum sonat, et Ovidium veri. 
studiosum fuisse testatur. Qui autem vera versibus sincere 
expressit, is neque tempus neque operam omnino perdidit. 

